Ўзбекистонда 23 февраль куни шамол тезлиги кучайиб, вақти-вақти билан ёмғир, айрим жойларда қор ёғади - XABAR.INFO\nЎзбекистонда 23 февраль куни шамол тезлиги кучайиб, вақти-вақти билан ёмғир, айрим жойларда қор ёғади\nТошкент шаҳрида ҳаво ўзгариб туради, вақти-вақти билан ёмғир ёғади. Шарқий шамол йўналишини ўзгартириб, ғарбдан 5-10 метр/секунд тезликда эсади, 12-17 метр/секунд тезликда эсади. Ҳарорат кечаси 2-4 даража илиқ, кундузи 8-10 даража илиқ бўлади.\nҚорақалпоғистон Республикасида ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида эса 25-28 метр/секундгача кучайиши мумкин. Ҳарорат кечаси 0-5 даража совуқ, кундузи 2 даража совуқ-3 даража илиқ бўлади.\nХоразм вилоятида ҳаво ўзгариб туради, баъзи жойларда ёғингарчилик (ёмғир, қор) бўлади. Баъзи жойларга туман тушиши мумкин. Шамол ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида эса 25-28 метр/секундгача кучайиши мумкин. Ҳарорат кечаси 2 даража совуқ-3 даража илиқ, кундузи 3-8 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади. Туман тушиши мумкин. Шамол ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида эса 25-28 метр/секундгача кучайиши мумкин. Ҳарорат кечаси 0-5 даража илиқ, баъзи жойларда 2 даража совуққача, кундузи 5-10 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, баъзи жойларда ёмғир ёғади. Туман тушиши мумкин. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида эса 25-28 метр/секундгача кучайиши мумкин. Ҳарорат кечаси 0-5 даража илиқ, кундузи 5-10 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғади. Туман тушиши мумкин. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида эса 25-28 метр/секундгача кучайиши мумкин. Ҳарорат кечаси 2-7 даража илиқ, кундузи 7-12 даража илиқ бўлади.\nАндижон, Наманган, Фарг‘она вилоятларида ҳаво ўзгариб туради, баъзи жойларда ёмғир ёғади. Туман тушиши мумкин. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида эса 25-28 метр/секундгача кучайиши мумкин. Ҳарорат кечаси 0-5 даража илиқ, кундузи 6-11 даража илиқ бўлади.\nРеспубликанинг тоғли ҳудудларида ҳаво ўзгариб туради, республиканинг тоғ олди ва тоғли ҳудудларида қор ёғади, баъзи жойларда кучли бўлади. Қор кўчиши хавфи бор. Баъзи жойларга туман тушиши мумкин. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 17-22 метр/секундгача кучаяди, баъзида эса 25-28 метр/секундгача кучайиши мумкин. Ҳарорат кечаси 0-5 даража совуқ, кундузи 2 даража совуқ-3 даража илиқ бўлади.\nЎзбекистоннинг айрим ҳудудларида 3 март куни ёмғир ёғади\nЎзбекистоннинг айрим ҳудудларида 12 апрель куни…\nРамазон ойида иш вақти бир соатга камаяди\nОЛДИНГИ СAХИФAШавкат Мирзиёевнинг БМТ Инсон ҳуқуқлари бўйича кенгашининг 46-сессиясида жонли эфирда Ўзбек тилида нутқ сўзлади\nКЕЙИНГИ СAХИФA«Халқ ҳокимларни сайлашга тайёр» — Расул Кушербаев


Одам савдосидан жабрланган фуқаро прокуратурага мурожаат этди\n17:17 / 19.10.2016\nСВОЖЖДЛҚК департаментининг Оқолтин туман бўлимига ушбу ҳудудда яшовчи фуқаро Содиқ Мавлонов (исм-фамилиялар ўзгартирилган) ариза билан мурожжат қилиб, ўзининг одам савдоси жиноятидан жабр чекканлиги ҳақида баён қилади. Бу ҳақда “Ҳуқуқ” нашри ёзмоқда.\nМаълум бўлишича, Мирзаобод туманида яшовчи Ҳасан Турманов терговда шахсини аниқлашнинг имкони бўлмаган қозоғистонлик Жавлон исмли шахс билан олдиндан жиноий тил бириктириб, андижонлик Даврон Қўчқоров ҳамда Содиқ Мавлонов ва Исом Комиловларга катта маош ваъда қилади. Уларни алдаб, қўшни республиканинг Еттисой вилоятига олиб боради. Манзилга етгач, уларнинг фуқаролик паспортларини олиб қўяди ва жиноий шеригига топшириб, эвазига 250 минг қозоқ тенгеси олади-да, ортга қайтади.\nВаъдага кўра, учовлон қўшни республикада Жавлонга тегишли бўлган ерларда ишлашлари, маошларини эса ҳосил етилгандан сўнг олишлари керак эди. Афсуски, жарақ-жарақ пул илинжида бегона юртда не-не кунларни бошдан кечириб, саккиз ой меҳнат қилган Д.Қўчқоров, С.Мавлонов ва И.Комиловлар уйларига қуруқ кетишга мажбур бўлишди. Ҳосилни йиғиб олган Жавлон иш ҳақини беришга келганда, ваъдасини унутди. Тортишувларда эса уларни саккиз ой текинга ишлатиш учун Ҳ.Турмоновдан сотиб олганлигини пеш қилди. Эндиликда, бу жойда қолиш бефойда эканлигини тушунган йигитлар не азобларда юртларига кириб келишди.\nМазкур ҳолат бўйича, Ҳ.Турмоновга нисбатан жиноят иши қўзғатилиб, суд томонидан тегишли жазо тайинланди.\nТошкентда 7 кунлик чақалоғини 4 минг долларга сотмоқчи бўлган аёл ушланди\n10:53 / 19.05.2018\nЖиноят ва жиноят-процессуал қонунчилигини такомиллаштириш концепцияси қабул қилинди\n11:14 / 15.05.2018\nМажбурий жамоат ишлари тариқасидаги жазони ўташ тартиби белгиланди\n17:30 / 11.05.2018


Олимлар Умавийлар даврига оид қадимги қабрни аниқлади - 10 Июня 2022 - www.SheJoT.CoM\nГлавная » 2022 » Июнь » 10 » Олимлар Умавийлар даврига оид қадимги қабрни аниқлади\nОлимлар Умавийлар даврига оид қадимги қабрни аниқлади\nПалеонтологлар Сурия жанубидаги Телль-Карасса қўрғонидан Араб халифалиги даврига оид мусулмон қабрини аниқлади. Бу ҳақда Швеция тадқиқотлар кенгаши маълум қилди.\nСурия ва Яқин Шарқнинг бошқа давлатлари дастлабки халифалар давридаёқ Араб халифалиги таркибида бўлган. VII асрда улар халифалик марказига айланади. Ушбу давлат даврида Ислом маданияти, ҳуқуқи, молияси ва цивилизациянинг бошқа муҳим элементлари мустаҳкамланади ҳамда шаклланади.\nОлимлар қабрларни тасодифан топиб олган археологларнинг сўзларига кўра, ушбу ёдгорлик Натуфий маданияти яқинида жойлашган(милоддан аввалги XIII-X мингйилликлар). Бу ҳудудда яшаган одамлар ҳали тўлиқ деҳқончиликка ўтмаган, аммо ўтроқ турмуш тарзи кечирадиган ва бир қанча донли экинлар етиштирган.\nБундан ўн йил илгари тадқиқотчилар Телль-Карасса қўрғонининг тепаликларидан бирида оммавий қабрлар топишган. У ерда ўрта ёшдаги 14 эркак ва аёллар кўмилган ушбу одамлар келиб чиқишини ўрганиш мақсадида палеонтологлар уларнинг суякларидан ДНК намуналарини олган ва радиоуглерод таҳлил ёрдамида ёшини аниқлаган.\nНатижада Телль-Карасса одамлари олимлар тахмин қилгандан анча ёш эканлиги аниқланган. VII аср охири — VIII аср бошларида, Араб халифалиги шаклланиши даврида дафн қилинган. Бундан ташқари, икки индивид геномлари таҳлили улар маҳаллий аҳоли ва Натуфий маданияти вакиллари эмас, Арабистон яримороли аҳолисидан бўлганини кўрсатган. "Дастлаб биз Яқин Шарқнинг илк фермерлари ДНКсини ўрганяпмиз деб ўйлагандик. Уларнинг суякларидан олинган намуналар орқали улар Умавийлар ҳукмронлиги даврида яшаган одамлар эканини аниқладик”, — деган Бургосс университети (Испания) илмий ходими Кристина Вальдиосера.\nКатегория: DUNYO YANGILIKLARI / ДУНЁ ЯНГИЛИКЛАРИ | Просмотров: 38 | Добавил: iphone | Рейтинг: 0.0/0


Эрта тонгда ичиш тавсия этиладиган 6 хил фойдали шарбат - Zamin.uz\n09:18 / 24.07.2020\nКиши тонгни қандай қаршиланиши куннинг қандай ўтишида муҳим роль ўйнайди. Тонгда ичиш тавсия қилинадиган мазкур ичимликлар эса инсон саломатлиги ва ўзини қандай ҳис қилишига катта таъсир кўрсатади.\nСельдерейдан тайёрланган шарбат\nТаркибида деярли калория бўлмайдиган мазкур ичимлик жигарни тозалаш учун самарали ҳисобланади. Шарбатни тонгда, уйқудан тургандан 15-30 дақиқа ўтганидан кейин ёки таомдан сўнг истеъмол қилиш тавсия қилинади.\nЛавлагидан тайёрланадиган мазкур ичимлик ҳам юқоридаги сингари жигардан заҳарли моддаларни ҳайдаб чиқариш хусусиятига эга. Лавлаги таркибидаги бетоин эса жигар фаолиятини яхшилашда аҳамиятли саналади.\nУшбу ичимлик организмдаги сув балансини меъёрда сақлаш хусусиятига эга. Тарвуз таркибидаги C, А витаминлари иммунитетнинг мустаҳкамланиши, тери саломатлиги учун айни муддао. Шунга қарамасдан, мазкур шарбат таркибида етарли миқдорда шакар борлигини унутмаслик керак.\nКарам, исмалоқ, петрушка, олма, лимон, бодринг ва сельдерей қўшиб тайёрланадиган яшил ичимликни «ёшлик эликсири» деб атаса ҳам хато бўлмайди. Шарбат таркибидаги озуқа моддалари энергияга тўла бўлиш ва организмнинг фаол ишлашида хизмати катта.\nAпельсин ва сабзидан тайёрланган шарбат\nМагний ва рухнинг кони ҳисобланадиган ушбу ичимликнинг иммунитет учун фойдаси беқиёс. Бироқ апельсин ва сабзидан тайёрланган шарбат қондаги шакар миқдорини ошириб юбориши мумкинлигини инобатга олиб, меъёрида истеъмол қилиш керак.\nЛимон ва занжабилли шарбат\nИммун тизими учун мазкур ичимликдан аълоси бўлмайди. А, C, B1 ва B2, шунингдек, магний, кальций, фосфор, натрий ҳамда темирнинг кони бўлган шарбатни мунтазам ичиш давомида турли касалликларнинг олдини олиш мумкин. “Замин” янгиликларини “Facebook”да кузатиб боринг\n25-07-2016, 22:16, Ҳаёт тарзи


Мираброр Усмоновнинг ҳаёти учун шифокорлар курашмоқда - xabar.uz\nМираброр Усмоновнинг ҳаёти учун шифокорлар курашмоқда\n14.03.2019 11:27 0 3693\nЎз вақтида Ўзбекистон Миллий Олимпия қўмитаси ва Ўзбекистон футбол федерациясини бошқарган собиқ раҳбар Мираброр Усмонов 12 март куни реанимация бўлимига олиб кетилган. Бу маълумотни «Дарё»нинг Соғлиқни сақлаш тизимидаги манбалари тасдиқлади.\nМираброр Усмонов ўпка ва нафас йўллари билан боғлиқ хасталик сабаб клиникага келтирилган. Ҳозирда унинг аҳволи оғир ва шифокорлар унинг ҳаётини сақлаб қолиш учун курашмоқда.\nМираброр Усмонов 2006 йилдан 2017 йилгача Ўзбекистон футбол федерациясини бошқарган эди. 2013 йилдан 2017 йилгача Миллий Олимпия қўмитаси раиси бўлган.


Тарихий-замонавий роман | TURONZAMIN\nPosted on 01/18/2013 by TURONZAMIN\nЖаҳонгир Муҳаммад: “ҚИЁМАТ КУНИ”\n4.Мериланд штати. Эликот шаҳри\nСаиджоннинг фиғони фалакда. Буни телефонни қулоғимдан узоқроқда тутиб турганимдан ҳам билиш мумкин. Лекин “ҳужумларим” оз-моз иш бермоқда. Фалакдаги фиғон баъзан “ерга тушиб” ҳам қолмоқда. Афсуски, кўпга эмас, доимийга эмас.\n-Ака, Ўзбекистон ҳукумати тезлик билан армиясини киритиб, Қирғизистонда ҳокимиятни қўлга олиши керак. Бошқа йўли йўқ. Бўлмаса, Каримов бутун ўзбеклар олдида хоинлик қилган бўлади…\nХоинлик нима ўзи? Аҳдини, ваъдасини, қасамини бузмоқ. Баъзан фирибгарлик, муттаҳамликни ҳам хоинлик деймиз. Лекин асосий маъноси бу кишининг ўзи мансуб бўлган ижтимоий қатлам ёки халқи, ватани, дўстининг мафаатларига зид иш тутиши, душманлар билан ҳамкорлик қилиши, душман томонга ўтишидир. Саиджон ана шу маъносини назарда тутмоқда ва ҳақ.\nУ Ўзбекистон раҳбарининг дунёдаги бутун ўзбеклар олдида бурчи, масъулияти. аҳди бор деб ўйламоқда. Аммо Каримовга кўра, унинг бундай бурчи йўқ, Қирғизистондаги воқеалар бу уларнинг ички иши. У ўзини “Асосий Қонунда бундай бурчим йўқ” деб ҳам оқлаган бўлди.\nЛекин ёзилмаган қонунларга кўра, унинг бурчи бор. Ёзилган қонунга риоя қилмаган одам ёзилмаган қонунларни неча пулга олади? Ўзини “сайлаган” халқ олдида масъулиятини ҳис этмаган кишидан сайловлар доирасидан четдагилар учун ғамхўрлик кутиш мумкин-ми? Унинг учун хоинлик меъёрлари бошқа.\nШу пайт ёдимга Каримовнинг Мирсаидов ҳақида “Хоинлик қилди!”, “Хоинлик қилди” дея столга муштлагани келди. Ўшанда Каримов худди ичида вулқон қайнаётган, вужудидаги тоғ ёнаётган каби қизариб борарди. Бундай пайтда “у ҳозир портлаб кетади”, деб ўйлайсиз. Лекин у портлаш ўрнига янада қизариб-бўзариб кетаверади. Энди у “хоинлик қилди” деган одам ҳақида ўйлай бошлайсиз. Хаёлингизга “Буни шу куйга солган, шу қадар ўрлатган одам ҳақиқатдан ҳам катта хоинлик қилган бўлса керак, бўлмаса у юрагини ҳовучлаб қолгудек даражада тўлғанардими?”, деган фикр ўрнаша бошлайди.\nЛекин илон катта ўлжани ютаётганини кўрганмисиз? Унинг оғзи шунчалар каттара бошлайдики, сизни қўрқув босади. Ўзингизни илоннинг оғзида ҳис этасиз. Этингиз жунжикиб кетади. Сўнг илон терисидаги ҳар бир зарра бўзрайиб, шиша бошлайди. Энди сизни бошқа ҳис чўлғайди. Ҳозир нафаси қайтиб, ўлиб қолади, деб ўйлайсиз. Йўқ. У зўриқиб-зўриқиб ўлжани ютади. Кейин жуда қийинчилк билан ўлжани пастроққа туширади. Шундан кейин дарахтга ўралиб, ўлжани эза бошлайди. Туғаётган аёлдан ҳам баттар қийналмоқда-я, деб энди илонга раҳмингиз кела бошлайди.\nКаримов ҳам сизни ана шундай ҳар турли ҳислар қўйнига ташлайди.\nБуларни шу дамда Саиджонга тушунтириш зарурмикан? Аввал унинг армия ҳақидаги саволига жавоб беришга уринай-чи?!\n-Сиз Ўзбекистоннинг кучли армияси бор деб ўйлаяпсизми? Бор бўлганда ҳам, кучли бўлганда ҳам ҳеч нарса қила олмайди. Мана, АҚШ Ироққа босиб кирди, кейин Афғонистонга. Қарийб ўн йил бўлди. Лекин ботқоқдан чиқа олмаяти. Дунёнинг энг қудратли армиясига эга бўлган мамлакат дунёнинг энг қолоқ ўлкаларида ҳафтасига бир неча миллиард доллар сарфлаб ҳам тинчлик ўрната олмаяти. Ўзбекистон Қирғизистонга армия киритса, ана унда бутун ўзбекларни қириб ташлаш учун йўл очилади. Қирғизлар партизан урушини бошлайдилар. Уларни бутун дунё бўлмаса ҳам, ярми қўллайди. Чунки Ўзбекистон босқинчи номини олади. Бу уруш Ироқ ва Афғонистондаги каби ўн йилга чўзилмайди. Жуда тезликда Тошкент қўлдан кетади. Чунки халқ Каримов ҳукумати ва Каримов армияси учун жонини тикмайди. Ҳар ким ҳар томонга қочади. Бу даҳшатли хато бўлади.\n-Сиз хато ўйлаяпсиз, ака! Ўзбек халқи Каримов учун эмас, ўзининг ўзбек қардоши учун оёққа туради, жонини тикади?\nБу қип-қизил гап. Саиджон у пайтларда ёш бола бўлган, билмайди, шўролар “Совет халқи” деган бир миллат ташкил қилиш мафкурасини ишлаб чиққанди. Лекин СССР қулаб кетиб, бу мафкура ҳам ғаладонларга тушди. Мустақиллик тасодифидан кейин Марказий Осиё “лидер”лари уни ғаладонлардан чиқариб, ўзларига мослаб олдилар.\nЎзбекистонда бунга “ўзбекчилик” деб ном берилди. Қирғизистонда “қирғизчилик” Қозоғистонда “қозоқчилик”…\nЎзбекистонда “Ўзбек” деган янги бир миллат яратилди. Бу урус, ўзбек, тожик, армани, хуллас, мамлакатда қайси халқ яшаса ана шуларнинг умумий номи бўлди. Яъни “Ўзбек” деган сўз “ўзбекистонлик” деган маънога эга бўлди.\nҲатто тарих ҳам ўзбекистонлаштирилди. Тарихда “Ўзбекни ўлдиринг” деган ҳукмдорларга ҳам “ўзбек” номи берилди. Ўзини “туркий” ёки “форсий” деб атаган олимларга ҳам “ўзбекистонлик” номи берилди. Бу мафкура 20 йил давомида халқнинг онгига сингдирилди. Шу “ошни еб” янги бир авлод етишиб чиқди. Буларни Саиджонга тушунтириш қийин. Шу дамда у олов ичида қолган. Ёнмоқда. Уни чиқариб олишим керак.\n-Ака, бугун фалсафа суқмайлик орага. Каримовнинг халқаро инсон ҳуқуқлари бўйича ҳам бурчи бор-ку!-Саиджоннинг бу гапи анча ҳовуридан тушган одамнинг гапидек эшитилди менда.\nЛекин уни қутқазишга уринаётган менинг ҳам асабларим ўйнаб кетди. Яъни ўт ўчираман деган одам қўлидаги челакни отиб юборгани каби.\n-Сиз қайси ва қандай ҳуқуқ ҳақида гапиряпсиз, Саиджон? Бугунга қадар халқаро инсон ҳуқуқлари ҳақидаги талаблар қаерда ва қандай бажарилдики, энди бажарилсин? Лекин дунёдаги бирор бир ҳужжат бирор бир мамлакатга якка тартибда бошқа ўлкага қўшин киритишга изн бермайди, буни билиб туриб, мени саволга тутасиз-а?\nЭнди гапнинг бу ёғини эшитиб туринг, мен фаласафа суқмаяпман. Ўзим билган нарсаларни гапиряпман. Ўтган шу 20 йил давомида Ўзбекистон учун ташқарида яшаган ўзбеклар бегонага айландилар. Улар Каримов режими учун “биздан эмас” бўлиб қолдилар. Мактабларига китоб олмадилар. Чунки ўзбекча китобларда Каримов мақталади. Улар яшаган ҳукуматлар эса ўзларининг раҳбарлари мақталишини истардилар. Ҳатто тўйларига, дафн маросимларига виза билан бориб келадиган бўлдилар. У ҳам агар шу визани вақтида ололсалар. Чегараларда ўзбек аскари қирғиз, деб неча ўзбекни оёғидан отгани ёки қамаб қўйганини эшитиб келдик.\n-Ака, булар майда чуйдалар, ҳозир халқни қутқазиш керак. Сиз бўлсангиз марксизм-ленинизмдам маъруза қилмоқдасиз… У эски даврлар ўтган, бугун бошқа даврда яшаяпмиз!\nДемак, иккаламиз ҳам қизиша бошладик. Балки мақсадимга қисман бўлсада эришаётгандирман? Уни бошқа йўлдан олиб, бошқа йўлга бошламоқчи эдим-ми? Мана баҳс бошланди. Баҳсдаги ҳужум кишидаги ишончсизлик, умидсизлик ва руҳий тушкунликни, аҳмоқона йўлларга бош уриш ҳиссини тор-мор қилади.\n-Демак, яна жаҳлингиз чиқа бошлади, Саиджон! Бу яхши. Лекин ҳали марксизм-ленинизмга етиб келмадик. Чидаб турасиз. Сиз айтган каби Ўзбекистон Ўшни босиб олди ҳам дейлик. Ўшнинг қарийб ярим аҳолиси бўлган қирғизлар қаршилик қилмай “олинг шу сизники” деб Бишкекка қочиб ҳам кетди, дейлик. Шу Ўшдаги ўзбеклар Ўзбекистон бошқаруви остида неча кун яшай оладилар, деб ўйлайсиз? Йигирма йилдир эркинлик шароитида яшаган халқ битта одамнинг зулмига чидай оладими? Бошқача айтганда, ёппасига ўзини занжирлаб бера оладими? Озодлик билан ўлим тўқнаш келиб қолмайдими? Бир ойга етмай улар намойишларга чиқмайдиларми? Ўшанда нима бўлади? Шу Ўшни босиб олган аскарларга энди у ердаги халқни Андижондаги каби қириб ташлаш буюрилмайди деб ким кафолат беради?\n-Ундай бўлса, учинчи йўлни айтинг? Нима қилиш керак? Қандай қилиб у қатлиомни тўхтатиш керак?\n-Сиз ва биз хориждамиз. Қўлимиздан келадиган иккита иш бор. Биринчиси, тинимсиз намойишлар ташкил қилиб, дунёни оёққа турғазиш. Иккинчиси, ҳозирданоқ азият чекканларга иқтисодий ёрдам бошлаш.\n-Мен сизга ўлаётганларни қутқазиш керак, десам, сиз менга нима деяпсиз?\nУ “Мен нима деяпману, тўнғизим нима деяпти”, деган иборани бошқачароқ қилиб айтди. Мени ҳақорат қилиб олгиси бор. Бундай пайтда индамай туришим керак. Аммо индамай туриш хислатидан бебаҳра қолганман. Шартта жавоб қилиб юбордим.\n-Агар Каримовга “Армия кирит!”, деб талаб қўйсангиз, сандоқи сакнинг акиллашича ҳам баҳолмайди. Яъни талабни бир тийинга ҳам олмайди. Чунки унинг армия киритса, ўзи ҳам йўқ бўлиб кетишини тушунадиган даражада ақли бор…\nСаиджон жим бўлиб қолди. У мени ҳақорат қилганини тушунганимни сезди. Мен ҳисобни тенглаштириб қўйиб, давом этавердим׃\n-Қолаверса, бўлаётган воқеалар унинг фойдасига ишлайди. Ўш деган доимий таҳлика марказидан қутулади ва Андижон воқеалари унутилади ҳамда инқилоб хавфи орадан кўтарилади. Шунинг учун кундага қўйилган бошни қутқазишни жаллоддан сўрашнинг фойдаси йўқ. Жаллодга таъсир қила оладиган қози ёки ҳукмдордан сўраш керак.\n-Масалан… сиз эрталаб БМТ биноси ёнига бориб, очлик эълон қилинг! Ўша ердан кетманг! Сув ҳам ичманг! Ўлиб қолсангиз ҳам нима қилибди, мақсад Ўшдагиларни қутқазиш эмас-ми? Битта сизнинг ўлимингиз билан шов-шув кўтарилса ва уруш тўхтаса, жонингизни баҳоси, қадри ана ўша!\nСаиджон ҳавоси чиққан балондек бўлиб қолди׃\n-Ўзим ҳам шундай деб ўйладим. Лекин Американи биласиз-ку…ишдан жавоб ололмадим. Бунинг устига олийгоҳда ёзги курсларни олмоқдаман. Пулини тўлаб қўйганман. Бормасам, кредитсиз қоламан..\n-Ана кўрдингизми, ҳамманинг ҳам баҳонаси бор. Жумладан, Каримовнинг ҳам. Гапга қолганда катта гапирамиз, амалга келганда ҳаммамиз бошқаларни қўзғатишни истаймиз.\n-Аммо баҳона деган гапингиз менга алам қилди, ака! Мени қўрқоқ деб ўйлаяпсизми? Шу пайтда қирғизнинг бешикдаги боласини ҳам чавақлаб ташлашим мумкин…\n-Бу энди қўрқоқликнинг кулминацияси… Қирғизнинг бешикдаги ожизгина боласида нима айб?\n-У ҳам катта бўлса ана улар каби ўзбекнинг уйига ўт қўяди, қизини зўрлайди… Керак бўлса чол-кампирларини ҳам чавақлайман!\n-Бу ҳам қўрқоқлик! Бу қўрқоқ кишининг қотиллиги бўлади. Уларда нима айб?\n-Улар қотилларни тарбиялаганлар!\n-Агар сиз уларни чавақласангиз, демак унда ўз ота-онангиз ва ўз болангизни ҳам чавақлаш учун фатво берган бўласиз-ку!\n-Нималар деяпсиз ўзи?\n-Ўзингиз “Қирғизнинг чол-кампирлари қотилни тарбияладилар” дедингиз. Уларни чавақласангиз сиз ҳам қотил бўласиз ва сизни тарбиялаган ота-онангизга ҳам ҳукм ўқиган бўласиз. Улар ҳам қотилни тарбиялаган бўлиб чиқадилар ва сизнинг мантиғингиз бўйича кимдир уларни ҳам чавақлайман, дейди.\n-Ака, тушиниб туриб менинг асабимга ўйнаяпсизми? Менинг ҳаракатим қотиллик эмас, қасос бўлади.\n-Қасос! Қасос олиш адолатга, қонун идораларига берилган.\n-Агар қотил уларнинг ўзи бўлишса-чи?\n-Сиз шу пайтга қадар уларни ўлдираман, деб бир марта ҳам айтмадингиз. Сиз бешикдаги бола, чол кампирни гапирдингиз. Миршабу ҳарбийлардан сўз очиш хаёлингизга ҳам келмади..\n-Керак бўлса уларни ҳам чавақлайман!\n-Кесак билан танкнинг қаршисига чиқасиз-ми? Мушт билан милтиқни урасиз-ми?\n-Уф! Айтинг бўлмаса, нима қилай ахир?\n-Ўзингизни босиб олинг ва ақлни ишга солинг. Қўлингиздан аниқ келадиган нима иш бор? Шуни қилинг!\n-Менинг қўлимдан келадиган иш билан у ердаги одамларнинг ҳаётини сақлаб қолишнинг иложи йўқ!\n-Иложи бор. Ҳамма ҳам сизга ўхшаб ҳовлиқмасдан қўлидан келган ишни қилса, одамларнинг ҳаётини сақаб қолиши мумкин. Масалан, мен ҳозирданоқ халқаро терговни талаб қилаяпман. Бундай талаб қилиш ҳамманинг қўлидан келади. Агар бугуннинг ўзида миллионлаб инсонлар шуни талаб қилсалар, халқаро ташкилотлар ҳам уларга қўшиладилар. Қатлиомнинг бошида турганлар дарҳол чўчиб қоладилар.\n-Бўлмаса, мен Ўтинбоевани Халқаро судга бераман. Айтинг, ишни нимадан бошлайин!\n-Бунинг учун Ўтинбоевани кўндиришингиз керак. У Халқаро суд ҳақидаги Рим битимига имзо отиши керак…\n-Сизга нима десам, ўша фикримни ўлдиришга уринасиз. Бу ҳам қотиллик эмасми?\n-Балки! Бегуноҳ инсонларнинг қотили бўлгунча, беҳуда гапларнинг қотили бўлган яхши. Лекин кечикаяпмиз. Бизнинг қўлимиздан келадиган ишлар бор. Дарҳол киришмасак, бугун бир соатда қилинадиган иш эртага ўн соатда ҳам битмайди. Тўғри йўлни танлай олмас эканмиз, қаердадир одамлар ўлаверади, уйлар ёнаверади…\nЎшлик ўзбеклардан хорижга чиқарилган телефон хатлари\n“Жон ака-ука биродарлар! Аҳволимиз оғир! Ҳеч бўлмаганда қурол-аслаҳа билан ёрдам беринглар! Кўчаларда отишмоқда! Уйларда қамалиб қолсак, уйларда отишмоқда, уй-пуй билан бирга қўшиб ёқиб юборишмоқда. Тириклайин ёнаётган миллатдошингиз ҳаққи бизга ёрдам беринг!”\n“Бу қирғинди бошида Мудофаа вазири М. Исоқов ва маҳаллий ҳокимият идоралари раҳбарлари туришибди. Агар халқаро куч кирмаса тамом бўламиз.”\n“Комендантлик соати баҳонасида ўзбеклар қирилмоқда. Жар солинглар дунёга!\n“Қорабоғда уруш бўлганда дунё арманилари махсус баталион тузиб юборган экан ва шу зайл улар ғалаба қилган эканлар. Сизларда озгина ғурур бўлса, фуқаро кийимида бўлса ҳам ёрдамга келинг, пулингиз бўлса, қурол топилади. Бу ерда ҳақиқийй уриш кетмоқда. Қирилиб кетмоқдамиз.”\n“Ўзбек қизларини навбатга қўйиб зўрлашмоқда. Мачитларга ўт қўйишмоқда. Уйлар кулга айланмоқда. Йигитлар қонга беланмоқда. Ҳарбий кийимдаги қирғизлар бизни ўлдирмоқда. Сиз нега қараб турибсиз? “\n“Мана энди Бишкек ва бошқа томонлардан яна кириб келишмоқда. Ўзганда ҳам аҳвол чатоқ. Одамлар ҳатто майитларни кўмолмай қолдилар. ”\n“Черёмушки, Мажнунтол, Мирзаолим, Фурқат, Калинин колхози, Ўш кучаси, Қорасув кўчаси, Калинин кўчаси, Қизил аскар, Бешкапа, Ёшлар, Масалиев кўчаси, Ленин кўчаси, Курманжон Датка кўчаси, Қирқ арик, Сталин, Наримон, Турон микрорайони -1 адр, 9 адр, Амур Темур микрорайони -10 адр ва бошқа ўнлаб кучалардаги уйлар ва объектлар, Чўлпон, Толстой, Ҳамза номли ўзбек мактаблари ёниб кул бўлмоқда”.\nFiled under: 1.BOSH SAHIFA, Qiyomat kuni |\n« Тема для размышления Сатира »


Ўзбекистондаги дўстлардан бирор хабар борми? « Ўзбекистон Халқ Ҳаракати\nЎзбекистондаги дўстлардан бирор хабар борми?\n07 March 2018 - 8:00\nЎша кун Гулнор Одил Турсуновни хонасидан тополмади. Кейинги кунларда ҳам Турсунов кўринмади. Гулнор ўз изтиробидан лаззатланадиган дарвишларга ўхшаб қолганди. Гоҳ-гоҳ Aнвар Mуроднинг уйига бориб, кўнглига тасалли ахтарарди. Унинг уйида дўстлари тўпланишарди. Маълум бўлишича, Aнвар Mуродни ташкилотга чақириб сўроққа тутишган, кейин қўйиб юборишган. Балки қўйиб юбориб, нима қилишини кузатишмокчи бўлишгандир.\nОдилдан ҳеч xабар йўқ эди. Бу ҳаммани қийнар эди, аммо энг кўп қийналган яна Гулнор бўлди.\nКомил Эркин ичкин шеърлари билан унинг ярасига малҳам бўлмоқ истади. Шариф Жамол ҳикматли сўзлар-ла, Асан Али эса кўзлари билан кулимсирарди.\nБахтигулнинг эса қалби соф ва муаммосиз эди. Гулнор учун бу соф юракка бошини қўймоқ балки ҳаммасидан яхши эди.\nAнвар Mуроднинг совуққонлиги орқасида муҳаққақ бу соф ва масаласиз юракнинг сукунати бор эди.\nГулнор Қорлиғашев билан алоқасини бирдан узмаслиги керак деган қарорга келишди дўстлар. Гулнор гуруҳ тўғрисида муҳим бўлмаган хабарларни Қорлиғашевга “ихбор” қилишда давом этадиган бўлди. Гулнор бу соҳта “ихбор”ларни Қорлиғашевга олиб борар экан, каттик азоб чекарди. Яхшиям, Қорлиғашев ҳам у билан совуқ гаплашарди, рапортни бериб, тез ташқари чиқарди.\n1986 йил октябрда Ўғуз Думанни аскарга олдилар. Тузла пиёдалар мактабининг казармаларида одам кўп эди. Эрталаб тонгда туриб, чопмоқ, югурмоқ Ўғузга ёқиб қолганди. Ёнидаги дўстларининг шикоятини тушунмасди. Аскарий ҳаёт уни ёш болага айлантирганди. Ботқоқда “ёт!” ва “тур!” амрини такрорлаб, аскарларни силуетга айлантирган бир мингбошини ҳеч унутолмайди. Бу “ёт-тур”дан сўнг неча марта ювинди, эсламайди. Фақат милтиқ билан кийимлари шу қадар ифлосланганди-ки, зўрға тозалаганди.\n1987 йилда Ўғузни Пиёдалар Мактабидан Анқарага чақиришди. Қароргоҳда қўмитаннинг кабинетига киргунча Ўғуз нега чақиришганини билмасди.\nСтол орқасидан чиқиб, Ўғузга томон юрган полковник:\n–Хуш келдинг, ўғлим!, — дея қаршилади.\n–Соғ бўлинг, қўмитаним!, — деди Ўғуз пошналарини бир-бирига уриб.\nЎғуз “хўжам” сўзи ўрнига “кўмитаним” дегани учун ўзидан мамнун эди. Чунки бир неча марта “қўмитаним” дейиш ўрнига “хўжам” деб уялиб қолганди.\n–Ўтир, Ўғуз, — деди полковник, — сени махсус топшириқни бажариш учун чақирдик.\n–Амр этинг, қўмитаним! — деди Ўғуз.\n–Ироқда нималар бўлаётганидан хабаринг бордир, — деди, — полковник, — Бу бўлга бизни икки нуқтаи назардан қизиқтирмоқда. Биринчиси, у ерда ПККчилар уя қурмоқдалар, иккинчиси ироқли туркманлар масаласи…\nЎғуз Турк армиясининг Бош қўмондонлиги қaроргоҳида ироқли турклар мавзуси очилганидан ҳайратга тушганди. Арзрумли дўсти Моҳир кўз олдига келди. У билан Ироқ турклари ҳақида ора-сира гаплашиб турарди.\n–Ҳа, қўмитаним. Ироқ туркларининг борлигини биламан. Xатто улардан дўстим ҳам бор, — деди Ўғуз.\n–Сенинг бир муддат Ироқда қолишингга тўғри келади. Фақат кетишдан аввал уч ой махсус тайёргарликдан ўтасан…\n“Таёргарлик” программасида Ироқ турклари ва ПКК кўп жой олмаганди. Барзоний ва Талабоний ҳақида ҳам маълум бўлганидан ортиқ информация йўқ эди. Программанинг аксарий қисми кураш ва бошқа жисмоний машқларга ажратилганди. Яна пропаганданинг психологик тамаллари ҳақида дарслар ўтиларди.\nЎғуз Ироқнинг Арбил шаҳрига келганда апрел ойининг ўрталари эди. У Туркия “қизил ой” жамиятининг маъмури сифатида келганди. Муҳтож бўлганларни озиқ-овқат билан таъминлаш унинг зиммасида эди. “Қизил ой” бир ой ишлагандан кейин Арбилда ўз вакили ўлароқ Ўғузни қолдирадиган бўлди.\nЎғуз Думоннинг асл вазифаси тарқоқ турк (туркман) гуруҳларини яраштириб, бирлаштирмак эди. Ўғуз қисқа вақт ичида Ироқ турклари лаҳжасида гаплаша бошлади. Унинг Ироқ режими тарафидан қатл қилиниб халқ орасида афсонага айланган турк(ман) лидерлар полковник Абдураҳмон ва доцент Наждот Kўчок ҳақидаги самимий суҳбатлари турк(ман)лар ўртасида обрўсини оширди. Айниқса, Абдулвоҳид Кўзажиўғли ва Абдураҳмон Қизилой каби қўшиқчиларнинг Туркияда мухлиси кўп эканини таърифлаши Ироқ туркларини Ўғузга янада яқинлаштирганди. Ўғуз кичик гуруҳлар тарафидан севилган исмларга нисбатан, бутун гуруҳлар ичида обрўйи бўлган шахслар ҳақида кўпроқ гапирарди. Бу тарқоқ гуруҳларни бирлаштиришнинг таъсирли услуби эди.\nЎғузнинг Туркия тарафидан махсус топшириқ билан келганлиги Ироқдаги турк лидерларининг қулоғиға етганди. Ўғузнинг самимий ва принсипли ҳаракатлари уни Ироқ турклари орасида обрўли кишига айлантирди.\nЎғуз тез-тез Мўсул, Керкук, Тузxурмати ва xатто Хонакингача бориб келаверарди. Бир неча марта Боғдодга ҳам борди. Ўғуз ўз обрўсининг даражасини биларди, аммо гуруҳларни бирлаштириш осон иш эмасди. Одамлардаги манманлик, манфаатчилик, қўрқоқлик ва кераксиз жасурлик бирлашувга тўсиқ бўлаётган эди. Шунга қарамай, 1988 йил апрелида Ўғузнинг ўз ишида анчагина муваффақият қозонганини айтиш мумкин эди. Апрелдан бошлаб Ўғузнинг ишини Tуркиядан келган юзбоши Илкар Дамир давом эттирадиган бўлди. У ҳам “қизил ой” маъмури сифатида келганди.\n15 апрелдан Ўғуз жамоат билан хайрлашди. У ўз ўрнига жасур, мантиқли ва дироятли бир юзбоши (офицер) келганидан мамнун эди. Хайрлашув кечасида Ироқ турклари ўқиган қўшиқлар юрагини вайрон қилганди. Бу одамлардан айрилиш осон эмасди.\nЎғуз Анқарада ишларини тамомлаб, Арзрумга қайтишга ҳозирланаётганди. Эрйигит хўжага телефон қилиб ҳол-аҳвол сўрамоқчи бўлди. Профессор Эрйигит хўжа уни қўйиб юбормади.\n–Качон кетаяпсан?, — деб сўради у.\n–Эртага, — деди Ўғуз.\n–Ундай булса, бу оқшом сени меҳмон қилайлик, — деди Эрйигит хўжа.\n–Оворагарчиликнинг кераги йўқ, хўжам, — деди Ўғуз.\n–Нимаси оворагарчилик!, — деди Эрйигит хўжа, — ҳам Ироқ турклари ҳақида сенга саволларим бор.\nПрофессор Эрйигит Анқаранинг Боғчалиевлар маҳалласида яшарди. Ўғуз уйни топаман деб анча сарсон бўлди. Ниҳоят топди.\n–Ўғуз, бу янганг, Гунаш Эрйигит, — деди Профессор ўз хотинини таништириб.\n–Мамнун бўлдим, афандим, — деди Ўғуз.\n–Мамнун бўлдим, Ўғуз, — деди Гунашхоним.\nЎғуз Гунашхонимдан тортиниб турарди. Гунашхоним адабиётчи эди, Эрйигит хўжа “унинг мавзуси биз тилчиларники каби қуруқ эмас”, деди ва қўшиб қўйди:\n–Билмайман, сен эшитдингми, адабиётчилар тилчилар ҳақида “ғақ-ғуқ”чилар дейишаркан!\nГунашхонимнинг кўзлари яшил эди. Ўғуз Гулнорни эслади ва Эрйигит хўжага мурожаат қилиб:\n–Хўжам, Ўзбекистондаги дўстлардан бирор хабар борми?, — деди.\n–Афсус-ки, йўқ, — деди хўжа, — келажак ой улардан хабар оламиз, иншоллоҳ.\n–Июл ойида Бокуда туркология коллокиюм бор. Ўрхон Нодий олиб боради. Бир иш чиқмаса, мен ҳам бормоқчиман. Шартномага кўра бутун Совет Турк жумҳуриятларидан биттадан вакил қатнашиши керак.\n–Иншоллоx, ўзбек дўстларимиздан ҳам бир неча киши қатнашар, — деди Ўғуз.\nКейин соат 11 гача Ироқ турклари фолклори ҳақида суҳбат қилдилар. Профессор Эрйигит Ўғузга докторлик ишингни “Ироқ турклари халқ қўшиқлари” мавзусида қил, деб маслаҳат берди. Аммо Ўғуз мавзу аллақачон танлаганини билдирди.\n–Мавзу “Иш жойларига хорижий ном қўшишнинг социал ва психологик сабаблари”, — деди Ўғуз.\n–Жуда узун ном, лекин қизиқарли мавзу, тезроқ ёзиб тамомлашингни кутамиз, — деди Эрйигит хўжа.\n–Баъзан сиздан маслаҳат сўрашимга тўғри келади, — деди Ўғуз.\n–Албатта, истаган пайтингда кел!\nЎғуз хайрлашар экан, биринчи марта меҳмонга чақирилган уйга қўли бўш, ҳадиясиз келганини эслади ва ўзини койиди.


Юрак аритмияси 3 соатда даво топади | Қозоғистон янгиликлари: Сўнгги хабарлар «Kazakh TV» каналида | Kazakh TV\nАлматида юрак ритмидаги мураккаб нуқсонларни бартараф этувчи иккита амалиёт энг янги инновацион технологиялар ёрдамида амалга оширилди. Кардиология ва ички касалликлар илмий тадқиқот институти олимлари бу ишни амалга оширди. Тўқималарни кесмасдан, фақат катетердан фойдаланилгани сабаб, асоратлар келиб чиқиш эҳтимоли кескин камайди. Бу катетер оддий эмас, юракнинг уч ўлчамли харитасини кўрсатади ва патологик импульсларни блоклайди. Илмий тилда бу аблация дейилади.\nРОИН РЕКВАВА, КАРДИОЛОГИЯ ВА ИЧКИ КАСАЛЛИКЛАР ИЛМИЙ ТАДҚИҚОТ ИНСТИТУТИ АРИТМОЛОГИЯ БЎЛИМИ РАҲБАРИ:\n- Аслини олганда, бундай бошқарув мураккаб эмас. Мазкур катетердаги микрочиплар кўринмаса ҳам ишлаб турибди. Улар биз учун зарур осциляцияларни чизади, экранга чиқариб беради. Натижада, самарали ишлаш, зарур жойларга таъсир кўрсатиш имкони яратилади.\nАмалиёт резидентлар ва ёш врачлар учун мастер-класс бўлди. Улар мазкур операция учун янги приборлардан фойдаланишни ўрганди.\nГУЛНАЗ ДУСЕКЕЕВА, РЕЗИДЕНТ:\n- Юрак ритмлари бузилишини даволашда самарадорликдан кўра хавфсизлик кўпроқ муҳим. Янги технологиялар туфайли аритмия ўчоғини аниқ локаллаштирамиз, юракнинг соғлом тўқималарига таъсир қилмаган ҳолда бемор тўқимани олиб ташлаймиз.\nИш принципи оддий. Аблацион катетер диагностика микроэлектродлари билан жиҳозланган. Юракдаги муаммоли жойлар ҳақидаги тўлиқ маълумотни хирург қаршисидаги мониторга узатади. Бу эса амалиётдан кейин асоратлар қолишининг олдини олади.


Қорақалпоғистондаги айрим тадбиркорлик субъектлари 3 йил муддатга ер ва мол-мулк солиғи озод этилади – Президент — Sof.uz\nЖАҲОН 65,442,502 45,312,201 1,509,909\n2.10 16:38 161 Иқтисод\nАввал хабар қилганимиздек, Нукус шаҳрида Қорақалпоғистон Республикаси Жўқорғи Кенгесининг навбатдан ташқари саккизинчи сессияси бошланди.Тадбирда Ўзбекистон Республикаси Президенти Шавкат Мирзиёев иштирок этмоқда.\n- Янги раҳбар фаолиятининг энг муҳим йўналиши «халқнинг дардини эшитиш ва масалаларини ҳал этиш» бўлиши керак. Бунинг учун тинимсиз изланиш, меҳнат қилиш, халқ билан маслаҳатлашиб ишлаш зарур. Қорақалпоғистонда элни севган, билимли, фидойи ёшлар кўп. Уларни бирлаштириб, натижа қилиш, эл-юртга манфаат олиб келиш керак, - деди давлатимиз раҳбари.\nҚорақалпоғистонда барча соҳаларни жадал ривожлантириш бўйича келгуси 3 йилга мўлжалланган чора-тадбирлар ишлаб чиқилгани маълум қилинди. Унга кўра, ҳар бир туманда 2 тадан фаолият тури ўзига хос «ўсиш нуқта»си этиб белгиланган.\nҚорақалпоғистон тадбиркорлик солиқ имтиёзи\n11.11 12:44 166 Ўзбекистон\n2.10 18:23 198 Ўзбекистон\n2.10 17:41 107 Иқтисод\n2.10 15:18 1180 Ўзбекистон


Депутат Қирғизистон собиқ президентидан дахлсизлик олиб ташланиши борасида таклиф билан чиқди\nПарламент депутати Исхақ Масалиев Бишкекдаги ТЭЦни модернизациялаш учун кредитларни сарфлаш масаласи тергов қилинаётган бир вақтда собиқ президент президент Алмазбек Атамбаевдан дахлсизлик олиб ташланиши борасида таклиф билан чиқди.\nУнинг сўзларига қараганда, депутатлар комиссияси хулосасида айрим давлат хизматчилари, депутатларнинг исми шарифи бор.\n«Мен собиқ президент Алмазбек Атамбаевдан дахлсизлик олиб ташланишини таклиф қиламан. У бир неча бор қонун олдида ҳамма тенг эканлигини, зарурият бўлса шахсан ўзи маъсулиятни зиммасига олишини айтган эди. Шу сабабли мен шу таклифни бераман. Қай тариқа? Биз ҳуқуқ тартибот идорлари ходимларига бу масалани ечиш учун имконият яратиб беришимиз керак. Агар тоза бўлса, тозалигини айтамиз. Акси бўлса, у ҳолда жавобгарликка тортамиз. Агар биз асосий айбдорни топмайдиган бўлсак, собиқ бош вазирларнинг ўзлари жим бўлганликларини айтишади. Сўнгги 6 йилда етти нафар бош вазир бўлган бўлса, қайси биридан сўрашни бошлаймиз?», - дея саволларни ёғдирди Масалиев парламент мажлисида.\nБунга жавобан собиқ бош вазир Сапар Исақов баёнот бериб, Бишкекдаги ТЭЦни модернизация доирасида Атамбаев бирор бир топшириқ бермаганини айтди.\nЖўқўрғу Кенеш 10 май куни Бишкекдаги ТЭЦ да юз берган авария сабаблари ва модернизацияга ажратилган маблағларнинг сарфланишини ўрганган депутатлик комиссияси хулосаларини кўриб чиқди. Мажлисга собиқ бош вазирлар Жанторо Сатибалдиев, Темир Сариев ва Сапар Исақовлар келишди.\nДепутатлик комиссияси хулосасида Хитойдан кредит олиш борасида ҳужжатларни имзолаган раҳбарларга ҳуқуқий баҳо бериш борасида таклиф берилган. Улар орасида собиқ ҳукумат раҳбарлари ва вазирлар ҳам бор. 2013 йилда Қирғизистон Бишкекдаги ТЭЦни модернизация қилиш мақсадида Хитой Эксимбанкидан 386 млн доллар кредит олди, модернизация ишлари 2017 йилда якунланди. 2018 йилнинг 26 январь куни ТЭЦ да авария юз берди, пойтахт бир ҳафта давомида иссиқликдан маҳрум бўлди.


Юрт оқсоқолларининг маслаҳати билан Исмойилбой ҳовлисини ичкили-ташқили қилиб қайтадан қурдирди. Ташқи ҳовлидан бири тўққиз, бири ўн уч боларли иккита меҳмонхона қуришди. Молхона ва соботларни* кенгайтиришди. Энди қўлобали қўшин келса ҳам жой топиб қўндириша оларди. Уларникидан қўноқларга жой, очларга ош доимо топиларди. Муҳтожлар ёрдам сўраб шуларга келишарди. Келганлар ноумид қайтишмасди.\nАйни ер ҳайдаш, экиш-тикиш пайтларида Саримсоқ полвон кўпкариларда юрарди. Уй ишларига қарашишга сира вақти\nбўлмасди. Шунинг учун Исмойилбой тоғ ва даштлардаги посираларини экаман деганларга бериб юборарди. Уруғлик, ҳўкизу омочни ҳам ўзи берарди. Кузда фалон нарса берасан деб тиқилинч қилмасди. Деҳқон инсоф қилиб бир нарса ташлаб кетса кам демасди. Боқиб юрган молининг болаларидан тўртдан бири чўпонники эди. Яна емоқ-ичмоқдан тортиб, бир сидра кийим-кечагигача Исмойилбойнинг ўзи қилиб берарди. Шунданми, унга ёлланганларнинг бирортаси эшигидан норози бўлиб кетмаган…\nКўпкари мавсуми тугаган қаҳратон қиш ва қайноқ ёз ойларида Саримсоқ полвон уйда бўларди. Шу кезларда бир четга тахлаб қўйган асбобларини қўлига олиб, дурадгорлик қиларди. Ёғоч ишларига анча моҳир эди: ҳар хил жавонлар, хонтахта, сандал, кели-келисоп, жувоз анжомлари каби ёғочдан ясаладиган буюмлари манаман деган усталарникидан қолишмас эди. Бировга сотмасди ҳам. Одамлар шундай олиб кетаверарди. Берганлар ёғочини берарди. Шундай кезларда иморат қурганларнинг куни туғарди: ёғоч ишларини тўғирлатиб олиш учун уни албатта ҳашарга чақиришарди. қанча бўлмасин, бир уйнинг ёғочини бир-икки кундаёқ тобига келтириб чиқиб кетарди у.\nБундай кезларда ҳеч ким билмайдиган яна бир машғулоти ҳам бор эди: кечалари бир-икки соат тош юмалатишни канда қилмасди. Кундуз бунга одамлардан истиҳола қиларди. Узоқ муддат бекор юриб, мушакларини бўшаштириб қўймаслик чораси шу деб биларди. Баъзан юмалатиб юрган тошини даст кўтариб, бу тепадан унисига ўтказиб қўярди. Эртасига жойига қайтарарди. Тошнинг ўрни ўзгариб қолаётганини қишлоқдагилар сезиб қўйишгач, машғулотининг бу қисмидан воз кечишга тўғри келади. Кўтарса ҳам уни аввалги жойига келтириб қўядиган бўлди…\nЧол-кампир хуш ўтаётган кунларидан рози эдилар. Фақат бир нарсадан, кўклам ва куз фаслларида боласининг ҳафталаб, баъзан эса ойлаб уй бетини кўрмай кетишидан диллари озурда эдилар. Онда-сонда кимдир эллик-олтмиш ушоқ жонлигу йирик молларни ҳайдаб, гиламу шолчага ўхшаш зотларни уловга юклаб келиб, Саримсоқ полвоннинг қаерда ва қандай юрганлигидан хабар бериб кетарди. Бу жонли-ю жонсиз зотлар Саримсоқ полвоннинг совринлари эканлигини ҳамма биларди. «Тангрим бераверса, теваракдан келаверади»-деганлари шу бўлса керак. Энди уларнинг бойлиги сарфлаганга тугамайдиган даражага етгандек эди. Бироқ қарияларни бойлик деярли қизиқтирмасди. Уларга дилбандларининг дийдори ғанимат бўлиб қолган эди. Шу ғаниматни бир лаҳзага бўлсин, кўздан қочиришни қизғанишарди.\nБир куни, Саримсоқ полвон уйдалигида, буни ўзига айтишди.\n– Юришларинг ўзингга бежо кўринмаяптими, болам,-ўпкаланди Исмойилбой.-Бир кетсанг ортингга қарамайсан, «уйим-жойим, бола-чақам, ота-энам бор-ку» демайсан…\n-Сизларга ишониб юраман-да, ота,-босиқ жавоб қайтарди у.\n– Биздинг нимамизга ишонасан?-узиб олди Турон бойвучча.-Тери дейиладиган манови иркит қопда шиқирлаб турган суякларимизгами?!\n– Шу пайтгача уйимизди уй-жойимизди жой қилиб ўтирган сизлар эдингиз-ку, бирдагина нима бўлди ўзи?\nИсмойилбой Турон бойвуччага «ҳаволанаверма» дегандай бир қараб олиб, шошилмай гапирди:\n– Бўлгани шуки, биз қаридик. Икковимиз ҳам пишиб келаётганимизди сезмаяпсанми?\nОта-онасига синчиклаб тикилган Саримсоқ полвоннинг юраги шувиллаб кетди. Уларни қарийди, вақти келиб бандаликни ҳам бажо келтиради деб сира ўйламовди. Назарида унга абадулабад соябон бўлиб юраверишадигандек эди. Отаси бир тутамгина бўлиб қолибди. Онаси ҳам ҳийлагина тоб ташлаган. Демак, ўлим барҳақ деб бекорга айтишмас эканлар-да. Дунёга келган жон зоти борки, вақти келиб дорулбақога юз тутади. Унинг валинеъматлари ҳам бани башарга ато қилинган бу бешафқат қисматдан мустасно бўлолмайди.\nСаримсоқ полвоннинг томоғига нимадир тиқилгандай, анчагача индолмай ўтирди. Кейин ўзини босиб паст, жуда паст товушда деди:\n– Бир ўтинчим бор эди, ота, айтсам қалай бўларкан?\n-Ислом акаминан Бухорони зиёрат қилиб келмоқчийдик, шунгаям рухсат берсангиз…\n-Самарқанд сайқали рўйи аст, Бухоро қуввати исломи дин аст… –у бир муддат кўзларини юмиб жим тургач, давом этди.-Бухорога бўлса бор, болам, азиз жойларди зиёрат қилиб кел. Уни кўриш менга армон бўлиб қолди… қайси Исломминан бормоқчисан?\n-Коризқудуқлик Мулла Ислом ака билан.\n-Ҳмм… Кўпкаригамасми ишқилиб?\nМулла Ислом яхшигина мулла бўлгани билан, кўпкариларни канда қилмайдиган зўр полвон ҳам эди. Буни Исмойилбой ҳам биларди. Шунинг учун Саримсоқ полвон отасини алдай олмади.\n-Тўғри келиб қолса…\n-Биламан, кўпкари деса ўзингди тўхтатолмайсан, майли, сўз берибсан, бор. Лекин Баҳовуддин Нақшбанд пиримди зиёрат қилиб келишди унутма. Ақчадан дурстроқ олиб кет-да, ўша атрофдаги йўқ-юқаларга, толиби илмларга садақа бер…\nМулла Ислом зўр полвонлардан бўлса-да, ўзини Саримсоқ полвонга муҳибу мухлис ҳисобларди. Уни Бухорога, қайсидир бекнинг тўйига, таклиф қилишдан кўзлаган мақсадлари бор эди: аввало, дунё кўради, Бухоро полвонлари билан куч синашиб, ўз қусурларини билиб олади. Устун келса, нур устига нур, бўлмаса тажрибаси ошиб қайтади. Ёзкечув полвонларининг келажаги кўп жиҳатдан Саримсоқ полвоннинг келажагига боғлиқ эканлигини у биринчилардан бўлиб пайқаганди. Уни авайлайдиган, иззат-ҳурматини ўрнига қўйишга уринадиган, камолотига қўлидан келганича ёрдам беришга интиладиган таниқли кишилар Ёзкечувда кўп эди. Мулла Ислом шуларнинг бири эди…\nБулунғур томондаги бир кўпкарида Саримсоқ полвон негадир йўқ эди. унда қатнашган ёзкечувлик полвонлар қанчалик терлаб-пишишмасин, биринчи куни битта ҳам улоқ олишолмади. Бу молтоплик Жуманбойга жуда-жуда алам қилди. Ойқордан Ҳаётбошигача, қўйтошдан қорачатоғу Ғўбдингача ёйилган кенг даштдаги юзлаб қишлоқлардан ақалли битта тиррақи улоқ оладиган полвон чиқмаса-я! Бу қандай шармандалик!\nУ: «Эрталабки кўпкарига қандай бўлмасин етказиб келасан»-дея Саримсоқ полвонга кечқурун одам жўнатди. Юборган кишиси тутган жойини кесадиганлардан экан шекилли, тун бўйи йўл юриб, эртасига кўпкари бошланар маҳали Саримсоқ полвонни ўн тошлик йўлдан майдонга етказиб келди. Шунда Жуманбой севинганидан қийқириб, ўринидан туриб кетди:\n-Ана, менинг қоплоним келди!! Менинг аждаҳарим, арслоним келди!!\nЖуманбойга маҳаллий боёнлар нари турсин, уезд ва волостлардаги ўрис тўралари ҳам эътиборсиз қарашмасди. Шундай одамнинг ҳали йигирмага тўлиб-тўлмаган ёш бир полвон истиқболига ўрнидан туриши ва югургилаб бориб, қучоқ очиб сўрашиши чакана гап эмас…\nБундай гаплар оғиздан-оғизга ўтиб, жонсизланиб-кўпириб Исмойилбойгача етиб келарди. Ўғлининг кундан-кун обрўси ошиб бораётгани, гарчи кўпкарини «шайтон ўйини» деб билса-да, унга ҳам ёқарди. Шу туфайлигина унинг кўпкари чопишига кескин қаршилик қилмасди. Пешанага ёзилгани бўлар экан. Тақдири азалда ўғлининг манглайига шу ўйин битилган бўлса на чора! Лавҳи маҳфузни ўчириб ҳам, тузатиб ҳам бўлмайди.\n* Собот-усти уй олдига тўғри келадиган бостирма\n« Сиёсий латифалар Муносабат »


12:05 / 21.10.2015\nАммо негадир аксарият фильмларда ота-она ролини айнан бир хил актёрлар ижро этади. Актёрлар ҳар қанча истеъдодли бўлмасин, бу киноларни бир хил қилиб қўймоқда, ҳатто томошабинлар айримларини бир-биридан фарқлай олмай қолмоқда. Бу масала “Даракчи” газетасида ёритилди.\n“Истасангиз, синаб кўринг: сўнгги йилларда суратга олинган хусусий кинокартиналар титрини ўтказиб, томоша қилинг-а! Бош қаҳрамонлар тугул, уларнинг ота-онаси ҳам фильмдан фильмга кўчиб юргани боис соатлаб битта кинокартинани кўраётгандек бўласмиз”, - деб ёзади журналист.\n“Меҳробдан чаён” видеофильмидаги Нигоройим, “Увайсий”даги Нодирабегим каби тарихий фильмларда тобланган Ўзбекистонда хизмат кўрсатган артист Раъно Ярашева ҳам режиссёрларнинг “она қолипи”га тушиб қолган”, - сўзида давом этади у. Дарҳақиқат, келтирилган рўйхатдан маълум бўладики, охирги 5-6 йил ичида актриса 5та фильмда бош қаҳрамоннинг онасини гавдалантирган.\nЛекин унинг ҳамкасби Саида Раметова 12 йил ичида ижро этган “она” ва “қайнона”лари ҳар қандай рекордни янгилашга қодир – бу давр ичида актриса қарийб 20та картинада худди шунақа образни гавдалантирган.\nЭркак актёрлар ичида бу борада биринчилик Убайдулло Омонга тегишли: 8 йил ичида актёр 10дан ортиқ “ота”ларни экранда намойиш этиб берган. Унинг бу борадаги доимий рақобатчиси бўлган Матёқуб Матчонов ундан кўрсаткичлари бўйича бироз ортда қолмоқда.


ЙҲХББ 01 088 UMO рақамли BMW мавжудлигини инкор қилди - UzNews.uz\nЙҲХББ 01 088 UMO рақамли BMW мавжудлигини инкор қилди\nИИВ ЙҲХББ бундай рақамли автомобиль расмийлаштирилмаганини маълум қилди.\nКеча ижтимоий тармоқларда давлат рақами 01 088 UMO бўлган BMW русумли автомобилнинг сурати фойдаланувчиларнинг кенг муҳокамасига сабаб бўлганди.\n5 ноябрь куни ИИВ ЙҲХББ ҳолат юзасидан муносабат билдириб, UMO серияли харидоргир ҳарф ва рақамлар комбинациясига эга бўлган давлат рақами белгилари белгиланган тўловлар – 33 450 000 сўм (базавий ҳисоблаш миқдорининг 150 баравари) асосида буюртмага мувофиқ ўрнатилган тартибда транспорт воситаларига расмийлаштириб берилганини маълум қилганди.\nИИВ ЙҲХББ 6 ноябрь куни берган муносабатида маълум бўлишича, ижтимоий тармоқларда тарқалган 01 088 UMO давлат рақами белгиси бирон-бир юридик шахсга тегишли бўлган автотранспорт воситасига расмийлаштирилмаган.\nҚайд этилишича, тармоқларда тарқалган овоз ЙПХ ходимига тегишлилиги ҳақида асосли маълумотлар мавжуд эмас. Ходимларга ушбу ҳарф ва рақамлар комбинациясига эга бўлган давлат рақами белгили транспорт воситаларини тўхтатмаслик бўйича топшириқлар берилмаган.


“Тошшаҳартрансхизмат” - метрода йўл кира ҳаққи оширилмайди. Аксинча, нархни камайтириш ва чегирмалар бериш режалаштирилган\n11 January 2021, 17:56\nЎзбекистон, Тошкент – Batafsil.uz. Бугун ОАВда метро йўловчиларидан масофага қараб тўлов ундириш режалаштирилганлиги ҳақидаги хабарлар тарқалди. Айрим фойдаланувчилар томонидан бу тўловнинг оширилиши сифатида қабул қилинган. Batafsil.uz мухбири масалага аниқлик киритишга ҳаракат қилди.\n"Тошшаҳартранхизмат"нинг ташқи алоқалар ва инвестиция лойиҳалари бўлими бошлиғи Шаҳбоз Ғофуровнинг айтишича, пойтахт жамоат транспортида 1400 сўмдан ортиқ ҳақ тўланмайди.\nЭслатиб ўтамизки, жамоат транспорти учун табақалаштирилган тўлов тизими ҳақида 2020 йилнинг ноябрида эълон қилинган эди. Бу чорани жорий йилнинг иккинчи чорагида амалга ошириш белгиланган.\nМутахассиснинг айтишича, энг кам тариф 7 километргача (автобус, машруткалар) бўлган йўналишларда ўрнатилади. 15 километргача бўлган масофалар учун ўртача йўл ҳақи белгиланади. Бу масофадан кўпроқ қатнайдиган йўловчилар 1400 сўм тўлайди холос. Метронинг барча йўналишларида кир ҳаққи бир хил бўлади. Табақалаштирилган тўлов тартиби метрога таъсир қилмайди.\nБундан ташқари, "Тошшаҳартранхизмат" вакилининг сўзларига кўра, ҳалқа линияси қурилиши тугагандан сўнг метродан фойдаланиш нархларини камайтириш, шунингдек, транспорт карталари орқали транспортдан нақдсиз шаклда фойдаланадиган йўловчилар учун чегирмалар жорий этиш режа қилинган.


Ташқи меҳнат миграцияси агенлиги томонидан Россияга ишлашга юборилган 41 ... - UzNews.uz\n24 июль, 16:45 810 0\nТашқи меҳнат миграцияси агенлиги томонидан Россияга ишлашга юборилган 41 фуқаро шикоят билан чиқди — видео\nУларга етарлича шарт-шароит яратилмасдан, келишилган маош берилмаган. Сенат буни назоратга олди.\nТашқи меҳнат миграцияси агенлиги томонидан Россияга ишлашга юборилган 41 нафар ўзбекистонликлар видеомурожаат қилиб, шикоят билан чиқди.\nМазкур видеомурожаат Олий мажлис Сенатининг Ёшлар, маданият ва спорт масалалари қўмитаси томонидан назоратга олинди. Бу ҳақда Сенатнинг Матбуот хизмати хабар берди.\nҚайд этилишича, видеомурожаатда 41 нафар ўзбекистонлик фуқаролар Ташқи меҳнат миграцияси агенлиги Андижон филиали орқали Россияга ишга жўнатилгани, бироқ у ерда етарли шарт-шароит яратилмагани, ваъда қилинган маош тўланмаётгани таъкидланган.\nВидеомурожаатдаги фуқароларнинг таъкидича, уларга ойига 33-50 минг рубль ваъда қилинган. Аммо, улар кунига 120-130 рублдан маош олишган.\n"Бугундан ишга чиқдик, мен 130 рубль қолганлар 120 рублдан пул топишди. Бизга 33-50 минггача ваъда қилинган. Йўлкирага $500 сарфлаб келганмиз. Бу қарзни ҳам тўлаш керак. Бизни сотиб юборганмисизлар, тушунмаяпмиз", - дейилади видомурожаатда.\nҚўмита томонидан Ўзбекистон Бандлик ва меҳнат муносабатлари вазирлигига ушбу ҳолат юзасидан тушунтириш берилиши бўйича сўров юборилди.\n"Ҳолат бўйича ўрганиш натижалари маълум қилинади", - дейилади Сенат хабарида.\n14 октябрь, 15:30 658 0\n15 октябрь, 10:24 567 0\n15 октябрь, 13:10 528 0\n15 октябрь, 11:36 487 0\n15 октябрь, 14:33 403 0\n14 октябрь, 16:47 385 0\n15 Сентябрь, Чоршанба 1797 0\n15 Сентябрь, Чоршанба 1261 0\n15 Сентябрь, Чоршанба 1346 0\n10 Сентябрь, Жума 8268 0\n17 Август, Тўплам: 7166 0\n16 Август, Душанба 5107 0\n26 Август, Пайшанба 1919 3\n31 Август, Тўплам: 1392 3\n27 Август, Жума 2607 2


Қашқадарёлик падаркуш 16 йилга озодликдан маҳрум этилди\n10 май 2021, Тошкент вақти: 05:55\nАрзон пойабзал туфайли ясситовон касаллиги кўпаймоқда. Таниқли хонанда Авазбек Олимов хориждан қўшиқ ўғирлади. Уч эгизакнинг онаси ёрдам сўраб мурожаат қилди. Жорий ҳафта матбуот шу каби воқеалар ҳақида ёзди.\n“Тошкент ҳавонинг кескин совишига тайёр эмаслиги маълум бўлди”\nҲафта бошида ҳаво ҳарорати кескин тушиб, сурункали ёмғир ёғди, аммо Тошкент шаҳри ҳавонинг бу тариқа ўзгаришига тайёр эмаслиги маълум бўлди (“Новий век”, 9 октябрь).\nЁмғир оқибатида ариқлар чиқинди ва хазонларга тўлган. Айни пайтда шаҳар бўйлаб деярли барча чорраҳаларда, айрим маълумотларга кўра, кузатув камералари симларини ўтказиш мақсадида қазиш ишлари олиб борилмоқда. Ёғингарчилик пайти ушбу ўралар ҳам сувга тўлган.\nГазетанинг ёзишича, шаҳар маъмурияти мутасаддилари об-ҳаво маълумотидан келиб чиққан ҳолда бундай ўзгаришга ҳозирлик кўрмоғи лозим эди.\n“Қўққисдан келган куз одамларга қувонч келтирди деб бўлмайди. Кўплаб шаҳарликлар резина калиш ва ихчам қайиқлар ғамлаб олиш тараддудида. Афтидан, кузни буларсиз ўтказиш қийинга ўхшайди”, дея киноя билан ёзади газета.\n“Қашқадарёлик падаркуш 16 йилга озодликдан маҳрум этилди”\nҚашқадарё вилояти Қамаши туманида падаркушлик жинояти қайд этилди (“Ҳуқуқ”, 9 октябрь).\nБадахшон қишлоғида яшаб келган мактаб муаллими Рустам Шоимов ўғли Бобомурод Шоимов томонидан ўлдирилди. 1984 йилда туғилган, тайинли касб-кори бўлмаган Бобомурод Шоимов ичкиликка муккасидан кетади. Шу боис отасини унга бир неча марта қаттиқ танбеҳ беради. Бу эса фарзанднинг қалбида отага адоват пайдо бўлишига олиб келади.\n2014 йилнинг 23 январида синфдошлари билан спиртли ичимлик ичиб, маст ҳолга уйга қайтган Бобомурод Шоимов отасини гайка бурагич билан уриб ўлдиради.\nДастлабки тергов пайти марҳумнинг турмуш ўртоғи, айбланувчининг онаси Бибисора Поёнова қотилликни ўз бўйнига олади.\nАммо кейинроқ жиноят унинг ўғли томонидан содир этилгани аниқланади. Жиноят ишлари бўйича Қашқадарё вилоят суди Б. Шоимовни 16 йилга озодликдан маҳрум этди.\n“Бўкалик уч эгизакнинг онаси фақат битта боласи учун нафақа пули олаётганидан арз қилди”\nТошкент вилояти Бўка туманида яшовчи, уч эгизакнинг онаси Матлуба Азаматова фақат битта фарзанди учун нафақа пули олаётганидан арз қилди (“Адолат кўзгуси”, 9 октябрь).\nАзаматова 2013 йилнинг 17 февралида уч эгизак қизни дунёга келтирган. Эри косиб бўлган аёл тўрт нафар фарзандни боқиш қийин бўлаётгани ҳақида ёзган.\nАйни пайтда, у уч эгизак қизни болалар боғчасида имтиёзли жойлаштиришга амалий ёрдам сўраган.\n“Уч эгизакни дунёга келтириш, уларни соғ-саломат вояга етказиш осон эмас. Шундай экан, ушбу ҳудуднинг мутасадди раҳбарлари бош-қош бўлиб, яна бир бор Аллоҳ назари тушган бу хонадонга ўзгача эътибор қаратсалар, халқнинг ҳурматига янада кўпроқ сазовор бўлишади ва савобга муяссар бўлар эдилар”, деб ёзади газета.\n“Арзон пойабзал туфайли ясситовон касаллиги кўпаймоқда”\nФарзандларига арзон пойабзал олиб беришга мажбур бўлаётган ота-оналар билиб-билмай боласида ясситовонлик касаллиги ривожланишига сабаб бўлмоқда (“Оила даврасида”, 9 октябрь).\nРеспублика Травматология ва ортопедия илмий текшириш институти мутахассиси Рустам Шароповга кўра, ясситовонлик касаллигининг олдини олиш учун болага тоза чармдан тайёрланган, оёқни тўла қоплаган, таги юмшоқ, пошнаси 2 сантиметр пойабзал кийдириш керак.\nШифокор айтган талабларга жавоб берадиган болалар оёқ кийимлари Ўзбекистон бозорларида ўртача 50 минг сўмдан сотилмоқда. Ота-оналар эса 10-20 минг сўмлик арзон, аммо сифатсиз оёқ кийимлар олиб бермоқда.\nҚайд этилишича, “3-6 ёшли болаларда ясситовонликнинг учраши нормал ҳолат” деган фикр тўғри эмас. Аксинча, бола касалликка мазкур ёшда чалинса, тезроқ даволаш чорасини кўриш керак. Чунки 10 ёшдан кейинги даво самараси 10 фоизга ҳам етмайди.\n“Ўзбекистонга порнографик диск олиб кираётганлар қўлга олинди”\nКелес чегара божхона постида Москва – Тошкент йўналишидаги поездда Ўзбекистонга 1750 дона порногарфик диск олиб кираётган фуқаро қўлга олинди (“Инсон ва қонун”, 7 октябрь).\nБу ҳақда Давлат божхона қўмитаси ахборот хизмати хабар беради. Москва – Душанбе йўналишидаги поезд ўриндиғи тагидан топилган 100 га яқин контрафакт дисклар ҳам олиб қўйилган. Самарқандлик фуқаро номига Россиядан юборилган почта жўнатмаси орасидан эса божхона баённомасида кўрсатилмаган 32 та диск топилган.\nЎзбекистон қонунчилига кўра, мамлакатга порнографик маҳсулотлар олиб кириш тақиқланади. Аудиовизуал асарларни сотиш ва тарқатиш билан эса Интеллектуал мулк агентлиги лицензияси асосида юридик шахслар шуғулланиши мумкин.\n“Ўзбекистонлик олимлар сувдан фойдаланишнинг самарали усулини яратишди”\nТошкент ирригация ва мелиорация институти олимлари сув сарфини ва оқимини ўта аниқликда ўлчаб берадиган восита яратишди (“Ўзбекистон овози”, 9 октябрь).\nЯнги қурилма интенсив боғларда синовдан ўтказилган. Профессор Фредун Бараевга кўра, ускуна ривожланган давлатларда ишлаб чиқарилаётган мосламалардан қолишмайди, аммо нархи бир неча баравар арзон. Қайд этилишича, сув ўлчаш воситаси оби ҳаётдан самарали ва оқилона фойдаланишга хизмат қилади. Янги ихтиро суғорма деҳқончиликда қўлланилади.\n“Таниқли хонанда Авазбек Олимов хориждан қўшиқ ўғирлади”\nЎзбекистонда хизмат кўрсатган артист Авазбек Олимов ўғли Жавлон Олимов билан бирга хориждан ўғирланган қўшиқни куйлаб чиқди. (“Даракчи”, 9 октябрь).\nТаниқли хонанда айнан қайси қўшиқни ўғирлаганига аниқлик киритилмаган. Қайд этилишича, чет элдан ўғирланган қўшиққа хонанда Фарғона водийси услубида клип ҳам ишлаган.\nАйни пайтда, хонанда Сардор Мамадалиев марҳум қўшиқчи Охунжон Мадалиевнинг “Қўйнимда бир ёр”, “Сени ҳеч ким севолмайди менингдек” каби қўшиқларини қайтадан куйлаб чиққани учун танқидга учраган. Нуқул Охунжон Мадалиев репертуарига мурожаат қилаётган Сардор Мамадалиев бу билан дангасалигини хаспўшлашда айбланган.


ХТВ Самарқандда IT-танлов ғолибига ишлатилган ноутбук берилган ҳолатни ўрганишни бошлади – Газета.uz\nФото: Нуробод туман ҳокимлиги\nСамарқандда 8-синф ўқувчиси «Бир миллион дастурчи» танловида биринчи ўринни олгани учун ишлатилган ноутбук берилганини маълум қилди. Ҳокимлик эса ўқувчи туман босқичида биринчи ўринни олгани учун телефон билан тақдирлаганини айтмоқда. ХТВ ишчи гуруҳи мазкур ҳолат бўйича ўрганиш олиб бормоқда.\nLotinchada 17 январ 2022, 13:13 Жамият\nИжтимоий тармоқларда Нуробод тумани 41-мактабнинг 8-синф ўқувчиси Сардор Саттаров унга «Бир миллион ўзбек дастурчилари» танловида диплом ҳамда ишлатилган (эски) ноутбук совға қилинганлиги тўғрисида видеомурожаат билан чиққан эди.\nУнда ўқувчи танловнинг туман ҳамда вилоят босқичида «Full-Stask веб-дастурчи» йўналиши бўйича биринчи ўринни эгаллаганини айтган. «Менга дипломга адашиб, учинчи ўрин деб ёзиб қўйибмиз, дейишди. Кейин эса биринчи ўрин совғаси ноутбук совға қилишди. Уйга бориб очиб қараганимда у эски экан. Орқасига 2 мактаб Абдумурадова деб ёзиб қўйган, жуда ҳам эски. Ундаги телеграм иловасидан билиб олдим, Жўрақулов Шерзод деган ўқитувчига тегишли экан», — дея сўзлаб берган Сардор Саттаров.\nХалқ таълими вазирлиги 41-мактаб ўқувчисининг «Бир миллион дастурчи» танловида фойдаланилган ноутбук берилгани тўғрисидаги видеомурожаати ишчи гуруҳ томонидан ўрганилаётганини маълум қилди.\nНуробод тумани ҳокимлиги бунга муносабат билдириб, танловнинг туман босқичи 6 январь куни Нуробод туманидаги умумтаълим мактабларининг 7−11-синф ўқувчилари ўртасида ўтказилганини маълум қилди. Мусобақада 41-умумтаълим мактабининг 8-синф ўқувчиси С.Саттаров фахрли биринчи ўринни олганини келтирган.\nУнга туман ҳокимлигининг фахрий ёрлиғи ҳамда «Realme C11» русумли телефон берилган.\nТанловнинг вилоят босқичи. Фото: Самарқанд вилояти ХТБ.\nСамарқанд вилояти халқ таълими бошқармасининг хабарига кўра, танловнинг вилоят босқичи натижаларига кўра, «Full-Stask веб-дастурчи» йўналишида совринли ўринларни бошқа ўқувчилар қўлга киритган:\n1-ўрин — Одилов Ойбек Улуғбек ўғли (Самарқанд шаҳар 42-мактаб);\n2-ўрин — Нажмиддинов Сардор Акромжон ўғли (Нарпай тумани 45-мактаб);\n3-ўрин — Суннатов Шохрух (Қўшработ тумани 81-мактаб) вакилларига насиб этган.\nСамарқандда IT-танлов ғолибига ишлатилган ноутбук берилгани учун туман ҳокими ўринбосари жазоланди 17 январ 2022, 17:20


Тоҳир Малик: “Муҳими, кўнгил кулиб турсин…” (2016) — www.ziyouz.uz\nБош саҳифа СуҳбатларТоҳир Малик: “Муҳими, кўнгил кулиб турсин…” (2016)\nТоҳир Малик: “Муҳими, кўнгил кулиб турсин…” (2016)\nЧоп этилган 30.03.2016 МуаллифZiyouz.uz\nУстоз Тоҳир Малик билан кўп суҳбатлашганмиз. У кишининг турфа мавзудаги фикр-мулоҳазаларига қулоқ тутганмиз. Адиб ҳузурида сира зерикмаймиз, аксинча мусоҳабага тўймаймиз. Сабаби, баъзилар ўйлаганидек, Тоҳир ака ўта жиддий, оғиркарвон эмас. Устоз – ҳазил-мутойибани хуш кўрувчи, тагдор гаплар қилувчи дилкаш суҳбатдош. Буни адибнинг талай ҳажвиялар ёзганидан ҳам билиш мумкин. Тоҳир Малик билан уюштирилган мазкур суҳбатимиз сиз, азизларга манзур бўлади, деб ўйлаймиз…\n– Тоҳир ака, мактабда қандай ўқигансиз? Олий ўқув юртида-чи?\n– Мактабда аълочи эмасдим. Ҳатто адабиёт фанидаги иншода ҳам аъло баҳо қўйишмаган. Чунки жуда бадхат эдим. Ҳозир ҳам шундай. Ёзувимни ўзимдан бошқа ҳеч ким ўқий олмайди. Шунинг учун ҳам ёзганларимни ўзим машинкада (ҳозир компьютерда) оққа кўчираман. Ёзувим ҳақида ўзим ҳазил тўқиганман: “Тоҳир Маликнинг ёзган ҳарфлари ўлаётган одамнинг кардиограммасига ўхшайди”. Яъни, гапдаги дастлабки ҳарфлар ҳарфга ўхшайди, кейингилари тўғри чизиққа айланиб кетади. Мактабда аҳвол шундай эди, ҳозир ҳам ўзгариш йўқ.\nДарсни ўзлаштириш бўйича зеҳним яхши бўлган. Ўқиш-ёзишни мактабга бормаёқ ўрганиб олган эканман. Акаларим-опаларим дарс тайёрлашаётганда уларнинг ёнида ўтириб олар эканман. Шу боис мактабга олти ёшимда борганман. 16 ёшимда дорулфунуннинг кечки журналистика бўлимида талаба эдим. Кундузи қурилишда ишлаб, кечки пайт ўқишга борардим. 50 йил муқаддам матбуот соҳасига ишга ўтганман. Оддий хатлар бўлими ходимидан бош муҳаррир лавозимига қадар йўлни босиб ўтибман. Диплом ишим аъло баҳога лойиқ топилиб, ўзимни илмий ишни давом эттиришга таклиф қилишган. Лекин мен илмни эмас, адабиётни танлаганман. Бу жараённинг ажиб тарихи бор, қизиққанлар “Пўртана…”да батафсил танишишлари мумкин.\nАйрим фанлардан заифлигимга дангасалигим сабабдир, аммо баъзиларига менга алоқаси бўлмаган шароит, муҳит айбдор эди. Масалан, бир йил француз, икки йил инглиз, икки йил немис тили ўқиганман. Билим ҳам шунга яраша, инглизча саломлашиб, французча хайрлашаман, немисчасига учгача санай оламан, чунки бу фандан “уч”дан юқори баҳо олмаганман. Рус тилини ўзим тиришиб ўрганганман. Бу борада анча тетикман. Ҳар ҳолда ҳарбий хизматда русча сўкиш бўйича бўлган мусобақада “чемпион” бўлганман. Украинлардан иборат ҳакамлар ҳайъатининг эътирофига кўра, менинг бисотимда юздан ортиқ русча сара сўкишлар мавжуд экан. Сўкишни онадан бошлаб, қўшнисининг бувиси билан якунлаш маҳоратига эга эканман. Бу гапларим ҳам ҳазил, ҳам узоқ тарих.\nЯна заиф ўзлаштирилган фанларга келсак, физика фанидаги электр токига доир дарсни муаллим шамчироқ ёруғида ўтган эдилар, кимёдан сульфат кислотаси билан хлорид кислотасининг фарқини дарслик орқали билардик. Кимё муаллими бошқа мактаб муаллимидан илтимос қилиб кичкинагина қуруқ спирт олиб келган экан, уни ёқиб бизни бу мўъжизадан огоҳ этган эдилар. Дурадгорликни ўрганиш учун икки чақирим йўл босиб, бошқа мактаб устахонасига борардик. Синф тор бўлгани учун жисмоний тарбия дарси партада ўтирилган ҳолда олиб бориларди. Булар ҳазил эмас – чин! Ўша пайтда кўплаб мактабларда шароит шунақа эди. Ҳозирги болаларга жаннатий шароитлар яратилган. Агар бу шароитга шукрона қилиб ўқишмаса, гуноҳ бўлади. Бунақаларни қадимда ҳаммомга кириб, ювинмай чиққан нодонларга ўхшатишган.\nАниқ фанлардан камроқ билим олганим фантастика билан шуғулланаётганимда сезилди. Натижада физика, кимё, анатомия, биология каби фанларни қайтадан ўрганишга тўғри келди. Бу соҳадаги ютуғимга устоз Пиримқул Қодиров юқори баҳо берган эдилар. “Девона” асарида мия фаолиятига доир масалалар, бу фаннинг келажаги ҳақида сўз борар эди. Асарнинг муҳокамасида устоз “Тоҳир Малик медицина институтини битирган бўлса ҳам, асарнинг бадиийлигини юксак даражага олиб чиққан”, дедилар. Кейин журналистикада ўқиганимни билиб ажаблангандилар. Бу мақтовга сазовор бўлиш учун мия фаолиятига доир кўп илмий асарларни ўқиб чиққан эдим. Медицина академиясидаги учрашувда бу ҳақда сўз очиб, “таламус” – “гипаталамус”, “доминант” – “субдоминат” ҳақида гапирганимда талабалар мақтанишларим бежиз эмаслигига ишонишди. Суҳбатимиз чўзилмаслиги учун, афсуски, ўзимни ўзим бундан ортиқ мақтай олмайман.\n– Илк ҳажвиянгиз қачон ёзилган ва у нима ҳақида эди?\n– Ҳажвиялар ёзиш билан жиддий шуғулланмаганман. Ора-сира кичикроқ нимадир ёзиб турардим. Дастлаб “Муштум” учун лофлар ёзганим ёдимда. Оғзаки ҳазилларимни мақтаб туришади. Лекин қоғозга кўчган ҳазиллар меъёрига етмай қолса керак. Хаста пайтимда Ботир акам шифохонага бориб, “Кўп жиддий асарлар ёзиб чарчадинг, ҳазилни яхши кўрасан, энди кулгили асарлар ёз”, деб маслаҳат бердилар. Маслаҳат маъқул келиб, ётган жойимда қоғоз қалам олиб, мана бу гапларни ёздим:\nКимга нима етишмайди?\nНима учун “бири кам дунё” дейишади, биласизми? Чунки инсон зотининг кўнгил кўчаси ғоят кенг, шунинг учун доим нолийди. Доим унга нимадир етишмайди. Ё нотўғрими? Қани, биргалашиб мулоҳаза қилиб кўрайлик-чи?\nСаҳрога сув етишмайди. Хотинга битта гап етишмайди. Эркакка битта хотин етишмайди. Ўғрига пул тўла темир сандиқ етишмайди. Итга сўнгак етишмайди. Газетачига арзон қоғоз етишмайди. Талабага имтиҳон чоғи пул етишмайди. Ҳайдовчига бензин етишмайди. Лайлакка илон етишмайди. Чойхоначига ошхўр етишмайди. Чўнтакка пул етишмайди. Гўрковга ўлик етишмайди. Иғвогарга “олтинчи бармоқ” етишмайди. Қизларга сариқ сочбўёқ етишмайди. Қиморбозга бешинчи “туз” етишмайди. Ашулачиларга микрофон етишмайди. Сутчига сув етишмайди. Заргарга тилла етишмайди. Мушукка сичқон етишмайди. Сичқонга дон етишмайди. Севишганларга орзу етишмайди. Таннозларга киндигини беркитиб турувчи узун кўйлак етишмайди. Йигитларга қишда киядиган шорт етишмайди. Божхоначига чегара етишмайди. Ғийбатчига вақт етишмайди. Домла-имомга учига пул тугилган тугун етишмайди. Дояга ҳомиладорлар етишмайди. Осмонга юлдуз етишмайди. Санъатчига тўй етишмайди. Деҳқонга ер етишмайди. Ялқовга ёстиқ етишмайди. Олимга китоб етишмайди. Жоҳилга илм етишмайди. Пахтага текин теримчи етишмайди. Бозорга инсоф етишмайди. Тарозибонга виждон етишмайди. Қассобга гўшт орасига яширадиган суяк етишмайди. Чойхонадаги фисқу-фасодчига чидамли одам етишмайди. Бахилга қор етишмайди. Телевизорга Мексика кинолари етишмайди. Радиога жавраш етишмайди. Ҳокимга дўқ етишмайди. Автобусга эшик етишмайди. Асаларига гул етишмайди…\nРўйхатни чексиз давом эттириш мумкин. Ҳамсуҳбатларимизда “Тоҳир Маликнинг ўзига нима етишмайди?” деган савол уйғониши мумкин. Саволга жавобни ўзларига ҳавола этаман. Фақат… “ақл етишмайди”, дейишмаса бас!\nЮқоридаги ҳазилни ёзгач, яна кичик ҳажвий ҳикоялар ёздим. Чамаласам, бир китоб ҳажмига етибди. “Ушланг, ўғрини” деган номда “Танланган асарлар”нинг 8-жилдига жамладим. Ўқиганларга маъқул бўлган экан шекилли, ҳозирча сўкиш эшитганим йўқ.\n– Нима деб ўйлайсиз, кулги қачон пайдо бўлганийкин?\n– Бу саволингизга жиддий жавоб бериш қийин. Гапим хато бўлса, Худо кечирсин-у, биринчи фарзандни кўришганда Одам Ато билан Момо Ҳавво қувончдан кулишгандир. Одам Ато ҳазиллашганларида Момо Ҳавво эрни ҳайдаб юбормагандирлар. Эрни ҳайдаш одати орадан асрлар ўтиб пайдо бўлгандир. Эрни ҳайдаб юборган жасоратли аёлнинг ким эканлигини аниқлаш тарихчиларнинг вазифаси. Бу мавзуда 20-30 докторлик диссертацияси ёқланса ажабмас.\n– Баъзи қизиқчиларнинг айтишича, бугун одамларни кулдириш қийин эмиш! Наҳотки, ширин табассум ҳам замонага қараб туғилса?\n– Энг оғир шароитда ҳам одам кулиши мумкин. Замонанинг бунга дахли йўқ. Гап одамнинг ўзида. Шундай одамлар бор-ки, уларни қитиқлаб ҳам кулдириб бўлмайди. Қайсидир йили Геннадий Хазанов Тошкентга келганида ёзувчи дўстларимиз концертга киришибди. “Мазза қилиб яйрадик, уч мингта одам ичида фақат Фалончи ошнамиз кулмади”, дейишди. Мен у дўстимизни кўрганимда “Хазановнинг концерти ёқмадими?” – деб сўрадим. “Бир-иккита яхши латифаси бор экан, уйга борганимда кулдим”, – деди у. Ёдингизда бўлса, Таласафед ҳақидаги кулгили фильмда раҳматли Ҳожибой Тожибоевнинг чиқиши бор. Саволингизга энг тўғри жавоб – ўша манзара бўла олади.\n– Устоз Саид Аҳмад ва Неъмат Аминов билан кўп учрашгансиз. Шу ҳақда гапириб берсангиз.\n– Саид Аҳмад ака билан Ўткир Ҳошимов, Носир Фозилов жуда яқин эдилар. Сафарларда кўп бирга бўлишарди, ҳазиллашишарди. Бу ҳақда Ўткир ака ҳам, Носир ака ҳам китобларида ёзганлар. Камина ёш бўлганим учун масофани сал сақлаб турардим. Мени кўпчилик Саид Аҳмад акага ўхшатишарди. Баъзилар яқин қариндош деб ўйлашарди. Бир куни “Сиз Саид Аҳмад акага ўхшаркансиз”, дейишганда, “Саид Аҳмад ака менга ўхшайдилар”, деб ҳазиллашдим. Ҳазил устозга етиб борибди. Бир куни кўришганимизда “Нега унақа дединг?” – дедилар. “Атай айтдим, агар мен сизга ўхшасам, қари чолга айланиб қоламан, сиз менга ўхшасангиз, ёш йигит бўласиз-қоласиз”, деб эдим, “Тўғри, шундай деявер”, деб маъқулладилар.\nСаид Аҳмад қайси даврада бўлсалар, кулги уйғонарди. Устозга айтилган ҳазил гап ҳеч жавобсиз қолмас эди. Фақат бир марта устознинг жавоб тополмай қолганларига гувоҳ бўлганман. Қозоғистондан келган ёзувчилар албатта Носир Фозиловга учрашишарди. Бир куни Носир ака Саид Аҳмад акага қўнғироқ қилиб, қозоғистонлик адиблар сизни кўришмоқчи, уйимга келинг, деб таклиф қилганларида устоз: “Сен қозоқларга бешбармоқ пишириб берасан. Улар бешбармоқ еявериб тўйиб кетишган, меҳмонларни меникига бошлаб кел, ўзим ош дамлаб тураман”, дебдилар. Носир ака менга ҳам қўнғироқ қилиб, Дўрмонга етиб боришимни тайинладилар. Бордим. Устознинг ошпазлик маҳоратлари ҳам тилларда достон эди. Ўша куни ғоятда тотли паловдан баҳраманд бўлдик. Ҳазил-ҳузул гаплар тинмади. Меҳмонлар орасида шоира аёл ҳам бор эди. Устоз кўпроқ аёлга лутф қилдилар. Айтиш керакки, қозоқ қизлари шартаки бўлади, айни чоқда ҳазилни ҳам ўрнига қўядилар. Уларда “Айтис” деган санъат бор, бизнинг аскияга ўхшайди. Улар дўмбира чертиб, сўзларни қофияга солиб, шоирона аския қиладилар. Шоирада ҳам бу санъат бор эди. Саид Аҳмад аканинг ҳазилларини малол олмай, ўрнида жавоб қайтариб турди.\n– Мен шу аёлни ёқтириб қолдим, унга уйланаман, қалин ҳақига менга тўртта туя берасизлар, – деди Саид Аҳмад ака.\n– Ие, уйланадиган сиз-у, қалинга туяни биз берамизми? – деди шоира.\n– Ҳозир қайта қуриш замони, ҳамма нарса тескари бўлиб кетган. Энди қалинни куёв эмас, келин беради, – дедилар устоз.\n– Хўп, бунисига кўндик, – деди шоира, – лекин сиз туяни нима қиласиз?\n– Менга туянинг ўзи керакмас, тезаги керак.\n– Тезакни нима қиласиз?\n– Ана, боғимни кўряпсизми, экинларга гўнг ташлашим керак.\n– Шунақа демайсизми! Унда бу ёққа туяни лўкиллатмай, сиз учун қалин ўрнига тўрт қоп тезак бера қолайлик…\nШоиранинг бу аскиясига ҳамма кулавериб, думалаб қолаёзди. Устоздан эса жавоб бўлмади…\nНеъмат Аминов Бухорода ишлаётганларида ўзлари ўқиб берган ҳажвий ҳикояларни “Табассум” радиосида эшитиб у кишига мухлис бўлиб қолган эдим. Неъмат аканинг ҳикоя ўқиш маҳоратлари юқори эди. Русларнинг Задорний, Измайлов, Петросян… деганларидан ўтсалар ўтардиларки, қолишмасдилар. Тошкентга кўчиб келганларидан сўнг тез-тез кўришадиган бўлдик. Ниҳоятда самимий эдилар. Ўзбек адабиётида ҳажвия тарзидаги дастлабки қиссани Неъмат ака ёзганлар. Солиштириш ноўрин-ку, лекин “Ўн икки стул”дан қолишмасди. “1982 йил насри” муҳокамасида мен Неъмат аканинг маҳоратларини таъкидлаган ҳолда, асарда камчиликлар борлигини айтгандим. Кейин ўйлаб қарасам, хато қилган эканман. Хатоим шундан иборатки, мен асарга реалистик асар талабидан қарабман, ҳажвий асарнинг ўзига хослигини ҳисобга олмабман. Айбимни билиб, узр сўраганман. Кечирганлар. Бир асарни бир мажлисда танқид қилиш катта фожиа эмас, айтилган гаплар 2-3 кунда унутилади. Неъмат ака ҳам унутиб юборгандирлар. Лекин ўзим унутганим йўқ, ўшанда калта ўйлаганимдан ҳозиргача ҳижолатдаман.\n– Бугунги ҳажвчилардан кимларни санаб ўтган бўлардингиз?\n– Афсуски, бу соҳадан йироқман. “Муштум”ни ўқимайман. Ҳажвий китоблар чиқяптими ё йўқми, буни ҳам билмайман.\n– Умуман, бугун ҳажвда ёзаётган ижодкорлар камайиб кетгандек, назаримда. Айниқса, ёшлар бу жанрда қалам тебратишмаяпти. “Севаман, қотаман”, деб шеър ёзишдан нарига ўтишмайди. Тўғри, шеър ёзиш ҳам керак, бироқ Матмусага ўхшаш қаҳрамонлар яна чиқса қани эди!\n– Гапингиз тўғри. Аслида ҳажвчи ёзувчилар азалдан кам бўлган. Совет даврида бу мавзу чеклаб ташланган эди. Эркин ака, Абдулла ака, Анваржонларнинг ҳазил шеърлари барчанинг кўнглидаги гаплар. Кулдирадиган, айни дамда чимчилаб оладиган гаплар. Афсусингизга қўшиламан. Бемаъни шеър ёзиш жуда осон. Қофия топилса бас. Лекин ҳажвий шеър ёзиш ниҳоятда қийин. Анвар Обиджоннинг бир тўртлигини мисолга келтирай:\nАна, ўзингиз айтинг, “севаман, қотаман”, дегувчилар шундай фалсафани кичик тўртликка сиғдира оладими? 13 сўздан иборат тўртликда қанчалар чуқур маъно билан баробарликда кулги ҳам бор.\n– Суҳбатимиз баҳонасида ўзбек ёзувчиларидан қайси бири ҳазилкаш, мутойибачи, қайсилари жиддий эканлигини ажратиб кўрсата оласизми?\n– Раҳматли устозлардан Асқад Мухтор, Саид Аҳмад, Адҳам Ҳамдам, Лазиз Қаюмов, Азиз Абдураззоқ, Толиб Йўлдош, Ўткир Ҳошимов, Неъмат Аминов, Йўлдош Сулаймон, Эркин Сиддиқовларнинг ҳазиллари ҳозиргача давраларда эсланади. Саид Аҳмад акага Носир ака Фозилов бас кела олардилар. Эркин ака Воҳидов ҳам нозик қочирим билан жавоб қилардилар. Мирмуҳсин ака, Озод ака, Ўлмас акалар ҳам ҳазилни қадрлашарди, лекин табиатан жиддий эдилар. Бугунги кунда ҳам, Аллоҳ умрларини янада баракали қилсин, Носир ака, Эркин ака, Турсунбой ака, дўстимиз Анвар Обиджон, Аҳмаджон Мелибоевга етадиганлар кам. Ёшлар даврасида кам бўлганим учун улар ҳақида бир гап айтолмайман. Улар орасида ҳам ҳажв, ҳазил, аскияга моҳирлари бордир.\n– Бизда карикатурачилик ўзига хос ривожланмоқда. Бир нечта рассомларимиз хорижий танловларда юқори ўринларни қўлга киритишган. “Тоҳир Малик ҳам карикатура чизган”, дейишади…\n– Йўқ, бу жиддий чизиш эмас. Шунчаки ҳавас. Мен ўзимнинг ҳазил йўсинидаги суратимни ўхшатиб чизаман. Баъзилар дастхат сўрашса, имзо чекмай, суратимни чизиб берсам, ажабланишади.\n– Айримларнинг ҳисоблашича, “омма олдида сипо, камсуқум бўлиш керак”. Кулги дарғалари эса, “ҳамиша табассум қилиб юринг, вақтингиз хуш бўлади”, дейишган. Униси ҳам, буниси ҳам керак, тўғрими?\n– Албатта. Ғоят жиддий бўлиб, қовоқ уюб юрсангиз, “бунинг турқи бунча совуқ”, дейишади. Агар кулаверсангиз, “Бунча ишшаяди, жинни-пинни бўлиб қолганми”, дейишади. Сиполикнинг ҳам, кулгининг ҳам ўз ўрни бор. Айниқса беҳуда кулавериш одамнинг обрўйини кетказади. Баъзи санъаткорларимиз, ҳазилга мойилликларини билдириш учун ҳуда-беҳудага ҳазил қиладилар, кулаверадилар. Бу билан ўзларини пастга ураётганларини сезмайдилар.\n– Театр ҳақида… Айнан комедия йўналишидаги асарлар туфайли театрлар томошабин билан гавжумлашиб қолди. Аммо “Келинлар қўзғолони”, “Тошболта ошиқ” ва “Парвона” каби саҳна асарларига ўхшаш комедиялар бугун яратилармикан? Ёки уларнинг вақти ўтдими?\n– Комедиянинг вақти ҳеч вақт ўтмайди. Фақат моҳир санъаткорлар ўтадилар, ҳажв ёзувчилар ўтадилар. Уларнинг ўрнига дарров маҳоратли ёшлар келавермайдилар. Мен балки адашаётгандирман, Ғани Аъзамов, Сойиб Хўжаев, Зайнаб Садриева, Обид Юнусов каби улуғлар даражасидаги санъаткорлар ҳозир йўқ бўлса керак. Бор бўлса ҳам, уларга мос асарлар ёзиб берилмаётгандир. Қани эди, бугун “Темир хотин”га ўхшаган асарлар кўп бўлса!\n– Бир пайтлар ТВда Ҳасан Йўлдошев, Эргаш Каримов ва Эргаш Раимовларнинг “Телевизион миниатюралар театри” бўларди. Ўша чиқишларда жамиятдаги иллатлар ҳажв йўли билан қаттиқ қораланарди. Кейин бу кўрсатув негадир йўқ бўлиб кетди. Ҳозир “Қалпоқ”, “Шўрданак” каби, асосан, маиший мавзудаги ҳажвий кўрсатувлар берилмоқда. Уларни кўриб борасизми?\n– Кўрмасликка ҳаракат қиламан. Телевизорни ё ўчириб қўяман, ё бошқа тўлқинга оламан. Ундаги иштирокчилар, очиғи, ғашимни келтиради. Асар саёз, ижро ундан-да саёз. Санъакорлар қизиқчи, масхарабоз ва комедия ижрочиси орасида фарқ борлигини англаб олишлари керак. Русларнинг беҳаё латифаларини ўзбекчалаштириш билан комедия санъатини ривожлантириб бўлмайди. Аския санъатига ҳам эътирозимиз бор. Аския ниҳоятда зариф санъат. Бугунги аскиячиларнинг ҳазилларидан ҳаё пардаси кўтарилган. Уят гапларни айтишдан уялишмайди.\n– Янги ўзбек кинокомедияларини томоша қиласизми? Дейлик, “Менинг акам бўйдоқ”, “Энди дадам бўйдоқ”, “Суперқайнона”, “Тилим қурсин”… Муносабатингиз қандай?\n– Буларни ҳам кўрмаганман. Номларини сиздан эшитяпман. “Кўринг”, деб тавсия қилсангиз ҳам кўрмайман. Чунки, врачларнинг талабларига кўра, асабимни эҳтиёт қилишим керак экан.\n– Мухлисларга бир пайтлар хизмат сафарида кимларни қартада ютганингизни айтиб берсангиз…\n– Айтадиган гап эмас, чунки сиз эшитган воқеаларнинг кўпи лофдан иборат. Шахмат ёки қарта ўйинида ютқизганлар ҳеч қачон ютқизганларини бўйинларига олмайди. Қимор ҳақидаги гапларни мен ҳазил тариқасида тўқиб, айтиб юраман. Агар ўша гаплар рост бўлиб, мен уста қиморбоз бўлганимда… у ёғини айтмай қўя қолай. Яхши ҳамки қиморга қобилиятим йўқ, муҳими шу.\n– Яна бир ҳангомангизни эшитганмиз: автомобиль сотганингиз ҳақида…\n– Камина тижорат бобида мутлақо қобилиятсиз одамман. Саксонинчи йилларда машина ўғрилари кўпайиб кетди. Мен баъзан машинани қулфлашни унутиб қўяман. Шундан чўчиб, ўғирлаб кетишгунча сотиб юбора қолай дедим. Кичик тоғам келиб, бозорга бирга бордик. Тоғам бозорни айланиб чиқиб, нарх-навони билиб келаман, деб кетдилар. Машинанинг ёнида турсам, Неъмат ака Аминов келиб қолдилар. У киши ҳам машиналарини сотмоқчи эканлар. Акамизнинг ҳам савдога доир қобилиятлари ҳаминқадар экан. Бир қариндошлари билан чиққан эканлар, у киши ҳам бозор айлангани кетди. Неъмат ака билан гаплашиб турибмиз. Харидорлар кела бошлашди. “Бу машина кимники?” деб сўрашади. “Меники”, дейишга мен ҳам уяламан, Неъмат ака ҳам. Бир маҳал икки йигит келиб, “Тоҳир ака, машинангизга ўтиринг, савдолашамиз”, дейишди. Мени қайдан танишар экан, деган ўйда ноилож ўтирдим. Улар “шунча берамиз, расмийлаштириш харажати ҳам биздан” дейишди. Ўзимча ҳисоблаб қарасам, озгина фойда ҳам унар экан. Савдолашиб ўтирмай, дарров кўндим. Бу орада тоғам нарх-навони билиб келдилар. Савдони пишириб қўйганимни эшитиб “ҳа, эси йўқ”, дегандай бош чайқаб қўйдилар. Бош чайқашнинг маъносини синфдош дўстларимнинг гапидан кейин англадим. Савдони яхши биладиган дўстлар машинани неча пулга сотганимни эшитиб “аҳмоқсан”, дейишди. Уларнинг айтишича, жуда арзонга сотган эканман. Тўрт йил аввал яна бир машинани маҳорат ила сотдим. “Нексия”ни салкам ўн беш йил минибсиз, янгиланг”, дейишди. Ўғлимга бу вазифани сен бажарасан, дедим. Хизматдан қайтаётганимда, чорраҳада қизил чироққа тўхтадим. Ёнимда бир машина тўхтаб, ҳайдовчи йигит: “Ассалому алайкум, машинангизни сотмайсизми?” – деди. “Шунақа фикр ҳам бор”, дедим. “Юраверинг, орқангиздан бораман”, деди. Кўчамизга бурилгач, тўхтадим. У ҳам ҳам тўхтади. Билишимча, бир неча чақирим давомида машинамнинг юришини кузатиб келган экан. Машина савдосида кўзи пишган чапдаст йигитлардан экан, дарров нарх белгилади. Бу сафар дарров кўнмадим, ўғлимга рўпара қилдим. Барибир ўша белгиланган нархга сотилди. Муҳими – ярим соат ичида иш пишди. Каминанинг тужжорлик маҳорати шулардан иборат.\n– Фақат кеннойингиз билан эмас, қариндошларнинг ҳаммаси менинг ҳазилларимни ёқтиришади. Айрим ҳазилларни асарларга ҳам кўчирганман. “Шайтанат”ни кинога олишаётган пайтда Ёдгор Саъдиевга “Ҳадеб тумтайиб юраверманг, Асадбек кўчада бек, уйда одамга ўхшаб юрсин, хотини билан ҳазиллашсин”, дедим. “Нима деб ҳазиллашсин?” – дедилар. Шунда ўзимнинг ҳазилимни айтиб бердим. Ҳар бир хотин сингари каминанинг хоним-афандимиз ҳам жуда меҳрибонлар. Айниқса, тобим қочганда гирдикапалак бўлиб қоладилар. Врачга учрашиш, дори ичиш талаби доимо кун тартибида бўлади. Бир куни хизматга кетаётганимда “Бугун албатта дўхтирга киринг”, деб тайинладилар. Шубҳасизки, вазифа бажарилмади. Шубҳасизки, уйга қайтганимдаги биринчи савол: “Дўхтирга кирдингизми?” Тўғрисини айтсам, гап кўпаяди. Қитмирлигим тутиб, “Кирдим”, дедим. Кутилган савол: “Дўхтир нима деди?” “Қўй, унинг гапини, эшитсанг хафа бўлиб кетасан”, девдим, хонимда хавотир уйғонди. “Дўхтир ёмон касалга чалингансиз, дегандир”, деган хавотир уйғонганини сезиб, қитмирлигимни давом эттиравердим. “Айтинг, нима деди?” деявергач, “Айтаман-у, хафа бўлмасликка қасам ич”, дедим. Хоним қасам ичгач, “Дўхтир тузалиб кетаман, десанг, хотинни алмаштир, деди”, деган гапимга “Бекоргинани айтибди” деган қисқа жавоб баҳсимизга якун ясаган эди. Бу воқеа Ёдгор акамизга ҳам, Гулчеҳрахонга ҳам маъқул келиб, дарров суратга олдилар.\nҲазиллашишда, айниқса, оилада эҳтиёт бўлиш керак. Гап шундаки, ҳамма ҳам ҳазилни бирдай тушунавермайди. Уйда бемалол ҳазиллашишимга сабаб – хоним афандим ҳазилимни малол олмайдилар, аксинча, кўпинча мириқиб куладилар. Бир йили тоблари қочиб, хирурглар қўлидан эсон-омон чиқдилар. Реанимация бўлимида ётибдилар. Болаларни ичкарига қўйишмайди, улар хавотирда. Бош врач муовинига учраган эдим. “Ҳаммаси яхши бўлди, юринг, кўриб чиқинг”, деб йўл бошладилар. Кирсам, бечора ҳолатда ётибдилар. Мени кўриб, ёш бола каби йиғлашга тараддуд қилдилар, лаблар аста қимирлай бошлади. Хонимга меҳрибонлик қилсам, ўзим ҳам йиғлаб юборишим мумкин. Чунки хотин битта-да!\n– Ана, Тоҳир ака, янгамиз Худо хоҳласа, юз ёшга кирадилар, – дедилар врач.\n– Илойим айтганингиз келсин, болаларнинг бахтига юзга кирсинлар, лекин мен бу хотиннинг зулмига яна қирқ йил чидашим керакми? Менга ҳам сабр тилаб қўйинглар, – дедим.\nМен ўзимни мутлақо ташвишланмаган, қувноқ қилиб кўрсатдим, ҳолбуки, тун ташвиш билан ўтган эди. Хоним афандим ҳам гапларимга кулиб: “Илтимос, бошқа кулдирманг”, – дедилар. Билишимча, кулганда яра ўрнида оғриқ қўзғалар экан.\n– Аҳвол қалай? – деб сўрашди врачлар.\nБир дўстим бозордан қулупнай олиб келибди. Хотини дераза ойнакларини юваётган экан. Дўстим хотинига ёрдам бериш мақсадида мураббо қилиш учун қулупнайни тозалай бошлабди. Хотини меҳрибонлик қилиб, “Қўяверинг, ҳали ўзим тозалайман”, дебди. Дўстим “Сен тозаласанг ярмини еб қўясан”, дебди. Бу гапни хотин ҳақорат ўрнида қабул қилиб “Нима мен шунчалик очофатманми!” – деб жанжал бошлабди. Охири, бу оила ажраб кетди. Шунинг учун ҳам мен кўп жойларда ҳазилдан эҳтиёт бўлишни гапираман. Айниқса, кичикларга ҳазил гап айтишдан эҳтиёт бўлиш керак. Болалар тушунмаганлари оқибатида сизни обрўсизлантириб қўйишлари мумкин. “Одамийлик мулки” рисоласида бу масалага алоҳида боб ажратганман. Ўғлимни уйлантирганимда икки ҳафталик келинимга ҳазиллашиб бир гап айтган эдим, йиғлаб юборганлар. Шундан билингки, каминада ҳам бу борада камчиликлар учраб туради.\n– Тоҳир ака, бир вақтлар тўй-ҳашамда доирачилик қилган экансиз.\n– Шундай бўлган. Мажбур эдим. Раҳматли дадажоним билан аяжоним дутор чалишга маҳоратли эдилар. Катта акамда ҳам шундай қобилият бор. Айниқса доира чалишга моҳирлар. 1957 йилда эди шекилли, Москвада бўлган ёшларнинг халқаро фестивалида бўлажак қурувчи муҳандис ва олим доирачи сифатида қатнашганлар. Доира чертишга ҳавас каминада ҳам бор эди. 1966 йилда шоир акамиз Сафар Барноев уйланадиган бўлдилар. Сафар ака билан газетада бирга ишлар эдик. Бухорода туғилиб ўсган акамиз Тошкентга келиб, камбағалчиликда ўқиганлар. Ўқишдан кейин катта тўй қилишга қурблари етмасди. Шунинг учун тўй келинникида ўтадиган бўлган. Куёвнинг яқинлари тўпланишиб, сўнг биргаликда келиннинг уйига кириб боришимиз керак эди. Сафар аканинг курсдош дўстлари ўша пайтда довруқли қўшиқчига айланганди. Ниятга кўра, ўша қўшиқчининг қўшиғини айтиб кириш керак эди. Тўпланадиган жойга борсам, Сафар ака асабийлашиб турибдилар. Санъаткор дўстлари ваъдага хиёнат қилибди. Бу табиий ҳолат. Санъаткорлар каттароқ пул унишини билишса, дўстликни ҳам унутиб юборишади. Ўша куни ҳам шундай бўлган. Менинг Азимжон ака деган курсдошим тор чалиб ашула айтардилар. Дарров таксига ўтириб, уйларига бордим. “Торни қўлтиқланг-у, кетдик”, деб воқеани баён қилдим. “Боравераман-у, доирачим йўқ-да”, дедилар. “Доира борми?” дедим. “Бор” дедилар. “Демак, доирачи ҳам бор”, дедим. Бордик. “Тўйлар муборак”ни айтиб кирамиз”, дейишди. Азимжон ака бу ашуланинг фақат биринчи сатрини билар эканлар. “Тўйлар муборак, кўргони келдик” деб бошланг-у, қолганига билган ашулангизнинг сўзларини қўшиб юбораверинг, тўйда биров ашуланинг маъносига эътибор бермайди, куй тўғри бўлса бас”, дедим. Шундай қилдик. Мен қиздирилмаган чилдирма билан жўр бўлдим.\n1972 йилда бу воқеа деярли айнан такрорланди. Шоир Рауф Парфи Янгийўлдаги уйларида ўғилларига хатна тўй қилдилар. Бордик. Сафар акага хиёнат қилган курсдош дўст Рауф акага ҳам бевафолик қилибди. Ваъда бериб, тўйга келмади. Қишлоқ аҳли машҳур фалончи ашулачи келаркан, деб йиғилди. Аҳволни ўзингиз тасаввур қилаверинг. Бир маҳал Сафар ака тўйни очиб, менга яқинлашдилар: “Тоҳир, яна бир марта доирачилик қиласан”, дедилар. Ҳаваскор ашулачига битта рубоб, каминага тешик доира топиб келишди… Ўша йили дўстим Абдужалил Зокировнинг никоҳ тўйида доира чалганман. Тўйга айтилган ашулачига доирачиси панд берибди. Худога шукр, тўйдаги хизматларим шундан иборат. Лекин бармоқларимни машқ қилдириш учун уйда чалиб турардим. Дадажонимнинг вафотларидан кейин доирани қўлга олишга кўнглим бўлмай қолди. Ижодхонамда кўп йиллар турди. Охири набираларимга ўйин бўлиб, аввал тешилди, сўнг устига чиқиб сакрашган шекилли… ўтин бўлди…\n– Баъзан кимдир ёки нимадир сабаб бўлиб, кайфиятимиз бузилади. Кўнгилга ҳеч нима сиғмайди. Ана шундай пайтда қандай қилиб кайфиятимизни чоғ қилсак бўлади, Тоҳир Маликдан би-и-р маслаҳат эшитайлик?\n– Кайфиятнинг хожаси кишининг ўзи. Кайфиятини бошқара олса – хожа, бошқара олмаса – қул. Қулнинг қисмати оғирроқ. Мен ёмон кайфиятни енгишга ҳаракат қиламан. Ҳар бир одамнинг бу борадаги услуби ўзига хос бўлади. Кўнглим оғриган пайтда телевизордаги яхши нарсаларни ҳам кўргим келмайди. Шунда ашулачиларнинг клипларини кўраман. Ҳа, айнан кўраман. Овозларини ўчириб қўяман. Чунки ашулаларининг сўзларини эшитсам, тепа сочим тикка бўлиб кетади. Овозни ўчириб, уларнинг ҳаракатларини кўрсам кулгим келади. Сиз ҳам бир тажриба қилиб кўринг. Баъзиларида худди ҳайвонот боғида очиқ эшиклар куни ўтказилаётганга ўхшайди. Баъзи ашулачиларнинг қорни бураб оғрияпти-ю, ҳожатхона эшиги олдида навбат кутиб қийналаётганга ўхшайди… Россия телевиденисидаги клиплар ундан-да зўр. Мен овози ўчирилган клипларга “Жиннихонадан репортаж”, деб ном қўйганман.\nБу одатим онда-сонда иш беради. Кўнгил чигилини ёзиш учун мен кўпроқ китоб ўқийман, айниқса Қуръони карим оятлари менинг руҳимга қувват бўлади. Фарзандлар, набиралар билан бирга ўйнаш ҳам кишини бахтиёрлик тахтига қайтаради.\n– Қизиқарли суҳбатингиз учун раҳмат. Ҳамиша кулиб юринг.\n– Сизга ҳам, суҳбатимизга гувоҳ бўлганларга ҳам раҳмат. Юзнинг кулиб туриши унча қийин иш эмас. Сохта кулгилар ҳам бор. Муҳими – кўнгил кулиб туриши керак. Кимнинг кўнгли кулиб турса, уни одамлар “Истарали экан”, дейишади. Бу – юлдузи иссиқ одам экан, дегани. Мен ҳамсуҳбатларимизга ана шу саодатни тилайман.\nСуҳбатни Анвар Намозов олиб борди.\n← Аввалги Аввалги Рауф Парфи (1943-2005)\nКейинги → Кейинги: Акмал Саидов. Навоий ва Бобур асарлари польяк тилида


БМТнинг собиқ бош котиби Перес де Куэльяр 100 ёшида вафот этди\nБМТнинг собиқ бош котиби, Перунинг собиқ бош вазири Хавьер Перес де Куэльяр 100 ёшида оламдан ўтди.\nБМТ собиқ раҳбарининг ўғли RPP радиоси орқали ўз отаси Перудаги уйида вафот этгани тўғрисида хабар қилган. Хавьер Перес де Куэльяр жаҳондаги энг кекса сиёсатчилардан бири эди.\nУ икки муддат давомида - 1982 йилдан 1991 йилга қадар БМТ бош котиби бўлиб ишлаган. Фаолияти давомида Перес де Куэльяр Лотин Америкаси, Африка, Осиё ва Яқин Шарқда қатор муҳим келишувлар имзоланишига эришган.\nУнинг муҳим ютуқларидан бири сифатида 1988 йилда Эрон ва Ироқ 8 йиллик қуролли низодан кейин ўт очишни тўхтатишига олиб келган музокаралар ҳисобланади.\nХавьер Перес де Куэльяр ва АҚШнинг 40-президенти Рональд Рейган / BETTMANN\nБМТнинг ҳозирги бош котиби Антониу Гутерриш Перес де Куэльярнинг ўлими тўғрисидаги хабардан «чуқур қайғуда» эканини билдирган. «У тажрибали давлат арбоби, садоқатли дипломат эди ва унинг Бирлашган Миллатлар Ташкилоти ҳамда бутун дунёда обрўси катта эди», деган у.\nЎз навбатида Перу президенти Мартин Вискарра твиттердаги саҳифасида Перес де Куэльярни бутун умрини ишга бахшида қилган «чин демократ» деб атаган.\nЮрист ва дипломат\nПерес де Куэльяр Лимадаги Католик университетда ҳуқуқни ўрганган, кейин Перу Ташқи ишлар вазирлигида дипломатлик фаолиятини бошлаган.\nУ Европа ва Лотин Америкасидаги кўплаб мамлакатлардаги элчихоналарда ишлаган, БМТнинг 1946 йилги илк йиғилишида Перу делегацияси сафида иштирок этган.\n1974 йилда Туркия Кипрга бостириб кирганидан кейинги Туркия ва Греция ўртасидаги тинчлик келишуви имзоланишида у БМТ Хавфсизлик Кенгашининг махсус вакили бўлган.\n1982 йилда эса БМТ бош котибига айланади. Перес де Куэльяр АҚШ ва СССР ўртасидаги совуқ уруш авжига чиққан йилларда БМТга раҳбарлик қилади.\nУ 1991 йилда, ўз ваколати муддатининг охирги йилида Ғарбий Саҳрои Кабирдаги ҳарбий ҳаракатлар, Сальвадор, Камбожа ва Никарагуадаги фуқаролик урушларига чек қўйилишига эришади.\n1995 йилда у Перу президентлиги учун сайловда номзод бўлган, аммо фақат 22 фоиз овоз олиб, Альберто Фухиморига ютқазган.\n2000 йилда Фухимори можаро туфайли истеъфога чиққанида, Перес де Куэльяр маълум вақт давомида мамлакат бош вазири ва Ташқи ишлар вазири сифатида ишлаб туради ҳамда вақтинча ҳукуматга янги сайловлар ўтказишга ёрдам беради.\nМамлакатнинг яқинда сайланган президенти Алехандро Толедо уни Франциядаги элчи этиб тайинлаганди.\nУнинг дафн маросими 6 март кунига белгиланган.\n#Хавьер Перес де Куэльяр\nПеруда камонлар билан қуролланган ҳиндулар қишлоққа ҳужум қилишди\n14:36 / 26.05.2019


Элликқалъа ёшлари учун гала-концерт ташкил этилди. » Ўзбекистон ёшлар иттифоқи Элликқалъа туман Кенгаши расмий сайти\nБугун мамлакатимизда ёшларга қаратилган эътибор, уларга кўрсатилаётган ғамхўрлик ва юксак ишонч эртамиз эгаларининг келажак пойдеворини мустаҳкамлашдаги сайии ҳаракатлар ифодасидир. Давлат сиёсатининг олий мақсади ҳам ёшларимизнинг фаровон ҳаёти, порлоқ келажаги ва бахтли турмушини таъминлашдан иборат.\nБу борада Ўзбекистон Республикаси Президентининг 2017 йил 5 июлдаги “Ёшларга оид давлат сиёсати самарадорлигини ошириш ва Ўзбекистон ёшлар иттифоқи фаолиятини қўллаб қувватлаш тўғрисида”ги ПФ-5106-сонли Фармони муҳим дастурига амал бўлиб хизмат қилмоқда.\n“Ёшлар куни” муносабати билан жорий йилнинг 28 июнь куни Элликқалъа Санъат саройи қошидаги амфитеатрида ёшларни айникса уюшмаган ёшларнинг маданий хордиқини чиқариш максадида гала-концерт дастури ташкил этилди.\nУшбу галаконцертда Элликқалъа туман Ҳокими Сейдамат Сейдалимович Авезов сўзга чиқиб, туманимизда нишонланаётган қутлуғ айём - Ёшлар куни билан Элликқалъа ёшларини чин қалбидан самимий муборакбод этди. Бундан ташқари мамлакатимиз ёшлари жаҳоннинг юксак ареналарида юқори шохсупаларга кўтарилаётган бугунги кунда туманимиз ёшлари орасида ҳам кўплаб спорт, фан, санъат йўналишларида ўз иқтидорларини намоён этаётганлиги тўғрисида чексиз мамнуният билан гапириб ўтди.\nКонцертда Қорақалпоғистон Республикаси, Тўрткул ҳамда Беруний туманидан ташриф буюрган санъаткорларимиз ва бундан ташқари Элликқалъалик санъаткорларимиз ҳам концерт дастурлари билан галаконцертга келган ёшларимизни кўнглини ҳушнуд килишди. Шунингдек, гала-концертга ташриф буюрган 5000 нафардан зиёд ёшларимиз мароқли дам олди - десак муболаға бўлмайди.


ҚАЛБЛАРДА БАҲОР ВА ГЎЗАЛЛИК ШУКУҲИ\nМана, ўлкамизга фасллар келинчаги баҳор кириб келди. Қишнинг нафасидан бироз толиққан дилларни яна яшариш, янгиланиш, ўйғониш, гўзаллик каби ажиб ҳислар чулғай бошлади. Ахир бу фаслда табиат ўзининг мўъжизаларини бирма-бир олам узра кўрсатиб, бутун борлиқ янада чирой очади. Аёллар байрами, яъни Халқаро хотин-қизлар куни ҳам баҳорнинг илк кунларида нишонланиши бежиз эмас. Унинг табиат ўйғониши билан ҳамоҳанг бўлишида ҳам ўзгача маъно мужассам. Аслида самимий табассумдан ёришган юзлар баҳор кўркидир. Бошқача айтганда, аёл ва баҳор бир маъно гўё. Сабаби, бу икки тимсол бир-бирини тўлдириб туради...\nИнсоният тарихи шундан гувоҳлик берадики, минг йиллар давомида ҳар қайси жамиятнинг маданий даражаси ва маънавий баркамоллиги аёлларга бўлган муносабат билан белгиланади. Айниқса, аёлларга шарқона эҳтиром ва эъзоз биз учун ибратли меросдир.\nАёлнинг оиладаги, жамиятдаги мавқени олиб кўрайлик. Тарихимизнинг қайси даврига назар солмайлик, у мудом эзгулик тимсоли бўлиб келган. Халқимизнинг буюк тарихида ўзининг жасорат ва матонати, ақл-заковати, нафосат ва назокати билан ўчмас ном қолдирган Тўмарис, Бибихоним, Гулбаданбегим, Зебунисо, Нодира, Увайсий, Анбар Отин каби юзлаб аёлларимизни ҳамиша эҳтиром билан тилга оламиз.\nЮртимизда аёл ҳуқуқи энг олий, энг муқаддас қадрият ҳисобланади. Шундай экан, мамлакатимизда ушбу йўналишда улкан ислоҳотлар, ўзгаришлар амалга оширилиб, келинмоқда. Президентимизнинг 2018 йил 2 февралдаги "Хотин-қизларни қўллаб-қувватлаш ва оила институтини мустаҳкамлаш соҳасидаги фаолиятни тубдан такомиллаштириш чора-тадбирлари тўғрисида"ги Фармони шулар жумласидандир. Қолаверса, мамлакатимиз Конституцияси, "Меҳнат", "Оила" кодекслари ва бошқа норматив-ҳуқуқий ҳужжатлар, яна ҳам аниқроғи 80 дан ортиқ меъёрий ҳужжатлар бевосита аёллар ҳуқуқлари ва манфаатларини ҳимоя қилишга қаратилганлиги билан эътиборлидир.\nАйтиш жоизки, мамлакатимиз Биринчи Президенти Ислом Каримов истиқлолнинг илк кунлариданоқ, аёлнинг оила ва жамиятдаги ўрни нечоғлик беқиёс эканлигини белгилаб, берган эдилар. Шу маънода Ўзбекистонда хотин-қизларнинг жамиятдаги ўрни ва мавқеини мустаҳкамлаш борасида давлат аҳамиятига молик тарихий ишлар амалга оширилмоқда.\nШунингдек, уларнинг ҳуқуқ ва манфаатларини ҳимоя қилиш, хотин-қизларимизнинг билимдон, замонавий мутахассис, малакали касб эгалари бўлишлари ҳамда соғлом ва мустаҳкам оила қуришлари учун зарур шарт-шароитлар яратилди. Аёлларга бўлган чексиз ҳурмат-эҳтиромнинг яна бир сабаби шундаки, аёл аввало ҳар инсоннинг бешигини тебратган, оқ сути билан унинг юрагига одамийлик фазилатларини сингдирадиган фидойи бўлганлиги учун ҳам уни чин маънода маънавият гулшани деб аташ мумкин.\nДарҳақиқат, Ўзбекистон Республикаси Президенти Шавкат Мирзиёевнинг мамлакатимиз хотин-қизларига кўрсатаётган эҳтиромлари ҳам бундан мустасно эмас. Давлатимиз томонидан аёлларимиз меҳнати улуғланиб, қанчадан-қанча оналаримиз, опа-сингилларимиз юксак унвон ва эътирофларга муносиб бўлмоқдалар. Ўзбекистонда фан соҳасида 400 дан ортиқ фан номзоди, фан доктори, профессор аёллар фаолият кўрсатаётганлиги бунинг исботидир. Улар орасида тиббиёт дарғалари ҳисобланган олима академиклар ҳам бор. Улар айни пайтда Республика тиббиёт муассасаларида халқимиз саломатлиги йўлида астойдил хизмат қилмоқда.\nБиз ҳақли равишда ана шундай ўз касбининг фидойиси бўлган тиббиёт ходималарига ҳурмат эҳтиром кўрсатамиз.\nУлуғ мутаффакирларимиздан бири айтганидек:\n"Дунёда шундай бир улуғ зот борки, биз ундан ҳамиша қарздормиз. У ҳам бўлса Онадир".\nУшбу пурмаъно сўзлар мазмун ва моҳиятига эътибор қаратар эканмиз, онажонларимиз олдида доимо таъзимда бўлиш ҳам қарз, ҳам фарз эканлигини унутмаслигимиз керак.\nШу фурсатдан фойдаланиб, юртимиздаги мунис онажонларимиз ва опа-сингилларимизни яқинлашиб келаётган баҳорий айём, 8 март – Халқаро хотин-қизлар куни билан табриклаймиз.\n№ 9, 02.03.2018 « орқага


Қўйнинг баракаси – тонгда ухламаслигида - Hidoyat.uz\nАсосий саҳифа Мақолалар Қўйнинг баракаси – тонгда ухламаслигида\nЧоп этилди Oktabr 9, 2019 Қўйнинг баракаси – тонгда ухламаслигидаda fikr bildirishni o'chirish\nУч-тўртта қўйингиз бўлса, уйингизнинг атрофини айланибгина ўтлаб юрса, уларни кўриб кўзингиз қувнайдими? Албатта, қувнайди-да: дафъатан, пулга эҳтиёж бўлиб қолса, шартта бирини сотасиз – пул бўлади. Айниқса, уларга ҳовучингизда арпа берсангиз “курт-курт” этибгина чайнашини кузатиб асабларингиз дам олади. Уйингизга кутилмаганда меҳмон келиб қолса, бирини сўясиз – гўшт мўл бўлиб қолади. Зотан, қўй инсонни бировга муҳтож қилмай, эртанги куннинг ваҳимасига туширмай, кўкрагини кўтариб туради.\nБинобарин, ҳазрати Али розияллоҳу анҳу Пайғамбар соллаллоҳу алайҳи васалламдан ривоят қилган ҳадиси шарифда: “Уйда боқиладиган бир қўй бир барака, икки қўй икки барака, уч қўй уч барака” (Имом Бухорий ривояти), деб марҳамат қилинган экан.\nҚўй гўшти инсон танаси учун ниҳоятда фойдали. Ушоқ ва ювош жонивор бўлган қўй одатда сурув ҳолида боқилади. Қўйнинг ювош ва итоаткорлиги сабабли унинг сурувини ёш болалар ҳам боқиб юраверади. Инсонларнинг қўлига ўрганган бу севимли ҳайвон бизга эти, сути, жўни билан хизмат қилади. Аллоҳ таоло:\n“Ахир, улар учун Ўз «қўлимиз» иши билан чорва ҳайвонларини яратиб қўйганимизни кўрмадиларми?! Мана улар ўша (ҳайвон)ларга эгадирлар. Биз ўша (ҳайвон)ларни уларга бўйинсундириб қўйганмиз. Ана уларнинг минадиган нарсалари ҳам ўша (ҳайвон)лардан ва ўшалардан (гўштларидан) егайлар. Яна улар учун ўша (ҳайвон)ларда (турли) фойдалар ва ичимлик (сут-қаймоқ)лар бордир. Ахир, шукр қилмайдиларми?!” (Ёсин сураси, 71-73) деб марҳамат қилган.\nИнсон танаси барча эҳтиёжларини ўсимлик ва мевалардан қондира олмайди. Инсоннинг протеин, витамин ва минералларга бўлган эҳтиёжлари ҳайвон гўшти, сути ва шу кабилар ҳисобидан қондирилади.\nХусусан, протеинга бўлган эҳтиёжининг катта қисми гўштдан олинади. 100 грамм гўштда 15-20 грамм протеин бўлади. Ўсимлик ва меваларда бўладиган протеинлар инсонларнинг жамики эҳтиёжини қоплай олмайди. Гўштдаги протеиннинг энг аҳамиятли жиҳати, инсон танасида синтезлашмаган ва ташқаридан озуқа моддалари билан бирга олиниши керак бўлган асосий аминокислоталар етарли ва мувозанатли тарзда мавжуд бўлади.\nШунингдек, гўшт инсоннинг ҳазм қилиш тизимига ҳам мос равишда яратилган озуқа. Чунки гўштда аминокислоталарнинг протеин молекуласи ичида бўлишининг шакли ошқозон ферменти тарафидан қулайлик-ла ажралиши мумкин ва тананинг юқори даражада фойда олишига шароит яратади. Хусусан, ўсиш даврида, тананинг шаклланишида гўштнинг таркибидаги протеинлардан ҳомиладор, эмизикли хотинлар, болалар ва ёшлар етарлича олишлари керак. Катта ёшдаги инсонларнинг ҳужайраларини янгилаш ва органларнинг ўзини ўзи тиклаб олиши учун бир миқдор гўшт емоғи лозим.\nГўштнинг таркибида кўп миқдорда темир, фосфор, мис, ва бошқа элементлар бўлади. Танасида ана шу минераллар етишмаган киши камқонлик касалига чалинади. Камқонлик ўз навбатида, бир неча хасталикларга ва асаб касаллигига сабаб бўлади. Ҳазрати Али каррамуллоҳу важҳаҳу шунга ишорат этиб: “Қирқ кун гўшт емаган кишининг ахлоқида нуқсон пайдо бўлади”, деган экан.\nБу ҳикматдан гўштнинг инсон зеҳнига ҳам таъсири катта экани аён бўлади. Гўштхўр ҳайвонларнинг бошқалардан зеҳни тезлигини ҳаммамиз биламиз. Негаки, мияни тўлдирадиган, хотирлаш қобилиятини яхшилайдиган моддалар ҳайвон гўштлари мўл-кўл бўлади. Чунки миянинг фикрлаш, хотирлаш каби фаолиятлар сирасида эҳтиёж туядиган моддалар фақат ҳайвонлардан ҳосил бўладиган озуқаларда мавжуд бўлади. Танасининг эҳтиёжи қадар гўшт емаган инсонларнинг ақли эрта заифлашади, мияси зарарланади ва фаоллиги сустлашиб кетади.\nГўштнинг таркибидаги витаминлар – бошқа манбаларда кам бўладиган А, Д ва В гуруҳи витаминларидир. Айниқса, жигар – витаминлар омборидир. Бу витаминларнинг тана саломат бўлиши учун анча фойдалари бор. Улуғ ёшдагилар ёғли ва тузли гўшт емоқдан сақланмоқ шарти ила бир миқдор гўшт емоғи лозим. Набий соллаллоҳу алайҳи васаллам: “Гўшт дунё ва охиротдаги егуликларнинг энг мазалисидир” (Имом Можа ривояти), деб марҳамат қилганлар.\nРивоятларда Пайғамбар соллаллоҳу алайҳи васаллам қўйнинг ўнг қўлини яхши кўргани айтилади. Зеро, инсон ейдиган гўштларнинг энг фойдалиси – қўй гўштидир. Янги қўй гўшти бир неча жиҳатдан жуда ҳам қийматли ва ўзига хосдир. Масалан, қўзи гўштида бўладиган лютеин кўрликка сабаб бўладиган, наслнинг давомийлигига хавф соладиган микробларни даф этувчи ягона антиоксидантдир. Эскидан ёғли ва баланд калорияли бўлгани боис парҳез қилувчиларга уларнинг таомномасидан чиқарилган қўзи гўшти таркибида тенгсиз ферментлар мавжудлиги туфайли янгидан берила бошланди.\nКавш қайтариши мўъжиза\nҚўйнинг яралишида бир неча диққатни тортадиган хусусиятлар бор. Аввало унинг инсонга гўшт – таом бўлишидир. Қўйнинг танаси бошқа ҳайвонларникидан анча семиз ва эти юмшоқ. Қўйнинг ўзи билан бўйи баробар бўлган эчкидан жуда кўп гўшти бор. Қўзилар бир ёшга етар-етмас катта қўйга ўхшаб тўлишиб кетади.\nАллоҳ таоло қўй, сигир каби кавш қайтарадиган ҳайвонларни бизнинг амримизга бўйсундириб бериш билан бизга жуда катта марҳамат кўрсатган. Чунки ҳайвонлар ўт, сомон, ем-хашак еганидан кейин ошқозонида секин-аста ҳазм этиб, уларни сутга ва гўштга айлантиради. Шу тариқа инсон ўз вужудига ҳазм қила олмайдиган, ўт-ўланлардан ололмаган бир неча озуқаларни шу ҳайвонлардан олади.\nТўнғиз, сичқон ва шунга ўхшаш ҳайвонлар пок-нопокни ажратмасдан нима учраса, ҳатто ахлатларни ҳам еб кетаверади. Бу ҳайвонлар кавш қайтармагани боис еган озуқалари бир соат ичида қонга аралашиб кетади ва еган нопок нарсалари ва заҳарли моддалар дарҳол гўштларининг ичига жойлашиб олади.\nҚўйлар эса фақат тоза ўсимликларни ейди. Еган озиқлари ошқозон кислоталари ичида яхши майдаланади. Улар еган ўт ёки хашакда микроб бўлса, қонга аралашмасдан ҳазм тизимидаги кислоталар тарафидан йўқ қилинади. Шу боисдан сигир, қўй каби кавш қайтарадиган ҳайвонлар танасида тоза гўшт ҳосил бўлади.\nАлҳосил, қўй гўшти – энг ишончли гўштдир. Чунки қўйнинг ўсиш гормонларидан доричилик саноатида ишлатиладиган доривор препаратлардан деярли барча дори-дармонларни тайёрлашда ишлатилади. Кўп гўшт ейиш зарарли бўлганидек, оз, аммо ишончли гўшт ейиш фойдалидир.\nҚўй – покиза ҳайвон\nҚўй покиза қилиб яратилган ҳайвон, у нопок ерларда яшамай олмайди. Қўйнинг ахлоқи ҳам гўзал. Қўйлар бир-бирига қардошларча муносабатда бўлади. Жазирама кунда бир дарахтнинг соясига тўплангани заҳоти бутун бошли сурувнинг кичкина бир сояга сиққанини кўрасиз. Ҳеч бир қўй ёки қўчқор бошқаларини итариб иссиққа чиқармайди.\nОлимлар қўй гўштининг фойдаси инсонда ҳилм, юмшоқлик, марҳамат ва сабр каби туйғулар пайдо қилишини айтганлар. Пайғамбаримиз бир сафар асҳобларига: “Аллоҳ таоло ҳеч бир пайғамбарни қўй сурувига чўпонлик қилдирмасдан юбормади”, дедилар.\nАсҳоблари: “Сизни ҳамми, ё Расулуллоҳ?” деб сўрадилар.\n“Ҳа, мен ҳам бир муддат Макка аҳлининг қўйини боқдим”, дедилар (Имом Бухорий ривояти).\nҚўй барокатлидир. Ҳар санада бир ёки икки марта қўзилайди. Қурбон байрамларида ва бошқа пайтларда ҳам жуда кўп сўйилади, аммо сони камайиб кетмайди. Чунки улар саҳар вақтида ухламайди. тасаввуф алломалари қўйнинг ана шу сабаб билан барокатли эканини маълум қилганлар.\nУлар айтадики: “Қўй кечқурун барвақт ётиб ухлаб қолади ва тонг ёришмасданоқ туриб олади. Сахарҳезлиги туфайли Аллоҳ таоло уни баракали қилиб қўйган.\nУнинг баракаси нимада намоён бўлади?\nҚўй бир йилда бир марта қўзилайди. Лекин тинимсиз сўйилади: тўйда ҳам, байрамда ҳам, маракада ҳам, Қурбон байрамида ҳам, бирор киши ёмон туш кўрса ҳам… Лекин адади камайиб кетмайди, аксинча, ортиб бораверади. Ит эса туни билан ухламай санқиб юради-да, тонгда ухлаб қолади. Шу боисдан йилига бешта-олтитадан туғса ҳам, одамлар сўймаса ҳам кўпаймайди. Негаки, тонг чоғи ухлагани оқибатида Аллоҳ таоло ундан баракани олиб қўйган”.\nИнтернет манбалари асосида Дамин ЖУМАҚУЛ тайёрлади